目录：

卷一

大般涅槃经法要———————————————————2

卷二

法华经法要—————————————————————44

金刚经法要—————————————————————46

楞伽经法要—————————————————————54

楞严经法要—————————————————————67

维摩诘经法要————————————————————72

圆觉经法要—————————————————————82

六祖坛经法要————————————————————88

卷三

思益梵天所问经法要—————————————————91

佛经偈颂——————————————————————105

大乘经典法要合集

卷一

涅槃经法要第一

如来已于无量无边阿僧祇劫无有食身、烦恼之身，无后边身。常身法身，金刚之身。

我者即是佛义，常者是法身义，乐者是涅槃义，净者是法义。

无我者，名为生死；我者，名为如来。无常者，声闻缘觉；常者，如来法身。苦者，一切外道；乐者，即是涅槃。不净者，即有为法；净者，诸佛菩萨所有正法。

汝等当知，先所修习无常苦想，非是真实。

汝等应当善学方便，在在处处，常修我想、常乐净想。

比丘当知，是诸外道所言我者，如虫食木，偶成字耳，是故如来于佛法中唱是无我，为调众生故，为知时故，说是无我。有因缘故，亦说有我。

若法是实，是真，是常，是主，是依，性不变易者，是名为我。

如来亦尔，为众生故，说诸法中真实有我。

迦叶，诸善男子、善女人，常当系心修此二字：佛是常住。迦叶，若有善男子善女人修此二字，当知是人随我所行，至我至处。

善男子，涅槃义者，即是诸佛之法性也。

汝今不应思量如来何处住？何处行？何处见？何处乐？

诸佛法身，种种方便，不可思议。

如来身者是常住身，不可坏身，金刚之身，非杂食身，即是法身。

迦叶，以能护持正法因缘，故得成就是金刚身。

言护法者，谓具正见，能广宣说大乘经典。

善男子，譬如农夫，春月下种，常有希望，既收果实，众望都息。善男子，一切众生亦复如是，修学余经，常希滋味，若得闻是大般涅槃，希望诸经所有滋味，悉皆永断。

是大涅槃能令众生度诸有流。

若有修学是经典者，得正法眼，能为良医；若未学者，当知是人盲无慧眼，无明所覆。

善男子，是菩萨摩诃萨住大涅槃，则能示现种种无量神通变化，是故名曰大般涅槃。

我虽在此阎浮提中数数示现入于涅槃，然我实不毕竟涅槃，而诸众生皆谓如来真实灭尽。而如来性实不永灭。是故当知是常住法，不变易法。

善男子，大涅槃者即是诸佛如来法界。

我又示现阎浮提中出于世间，众生皆谓我始成佛，然我已于无量劫中所作已办，随顺世法，故复示现于阎浮提初出成佛。

我又示现于阎浮提不持禁戒，犯四重罪，众人皆见，谓我实犯，然我已于无量劫中，坚持禁戒，无有漏缺。

我又示现于阎浮提护持正法，众人皆谓我是护法，悉生惊怪。诸佛法尔，不应惊怪。

我又示现于阎浮提为魔波旬，众人皆谓我是波旬，然我久于无量劫中离于魔事，清净无染，犹如莲花。

我又示现于阎浮提女身成佛，众人皆言：甚奇，女人能成阿耨多罗三藐三菩提？如来毕竟不受女身，为欲调伏无量众生，故现女像。怜愍一切诸众生故，而复示现种种色像。

若有菩萨摩诃萨安住如是大般涅槃，能示如是神通变化而无所畏。

如来亦尔，烦恼虽灭，法身常存。

又解脱者，名不空空。空空者，名无所有，无所有者，即是外道尼犍子等所计解脱。而是尼犍实无解脱，故名空空。真解脱者，则不如是，故不空空。不空空者，即真解脱，真解脱者，即是如来。

又解脱者，名空不空，如水酒酪酥蜜等瓶，虽无水酒酪酥蜜时，犹故得名为水等瓶，而是瓶等不可说空及以不空。

若言空者，则不得有色香味触；若言不空，而复无有水酒等实。解脱亦尔，不可说色及以非色，不可说空及以不空。

若言空者，则不得有常乐我净；若言不空，谁受是常乐我净者？以是义故，不可说空及以不空。

空者，谓无二十五有及诸烦恼、一切苦、一切相、一切有为行，如瓶无酪，则名为空；不空者，谓真实善色，常乐我净，不动不变，犹如彼瓶，色香味触，故名不空。

是故解脱，喻如彼瓶，彼瓶遇缘，则有破坏。解脱不尔，不可破坏。不可破坏，即真解脱，真解脱者，即是如来。

涅槃者，即是无尽，无尽者，即是佛性，佛性者，即是决定，决定者，即是阿耨多罗三藐三菩提。

如来亦尔，毕竟远离二十五有，永得涅槃安乐之处，不可动转，无有尽灭，断一切受，名无受乐，如是无受，名为常乐。若言如来有受乐者，无有是处，是故毕竟乐者即是涅槃。

声闻之人虽有天眼，故名肉眼。学大乘者，虽有肉眼，乃名佛眼。

是大乘经，名为佛乘，而此佛乘，最上最胜。

复次善男子，声闻缘觉于诸烦恼而生怖畏，学大乘者，都无恐惧。

若有闻者，闻已信受，能信如来是常住法，如是之人甚为希有，如优昙花。

我涅槃后，若有得闻如是大乘微妙经典生信敬心，当知是等于未来世百千亿劫不堕恶道。

是大涅槃微妙经典所流布处，当知其地即是金刚，是中诸人亦如金刚。若有能听如是经者，即不退转于阿耨多罗三藐三菩提，随其所愿，悉得成就，如我今日所可宣说。

汝等比丘，应善受持。若有众生，不能听闻如是经典，当知是人甚可怜愍。

善男子，若有众生发心始学是大乘典大涅槃经，书持读诵，亦复如是，虽未具足位阶十住，则已堕于十住数中。

或有众生是佛弟子或非弟子，若因贪怖，或因利养，听受是经乃至一偈，闻已不谤，当知是人，则为已近阿耨多罗三藐三菩提。

善男子，于乘缓者，乃名为缓。于戒缓者，不名为缓。菩萨摩诃萨于此大乘心不懈慢，是名本戒。为护正法，以大乘水，而自澡浴，是故菩萨虽现破戒，不名为缓。

佛言：善男子，依法者，即是如来大般涅槃。一切佛法，即是法性，是法性者，即是如来。是故如来常住不变。

满足义者，名曰如来常住不变，如来常住不变义者，即是法常，法常义者，即是僧常。是名依义不依语也。

若知如来即是法身，如是真智，所应依止。

不了义经者，谓声闻乘，闻佛如来深密藏处，悉生疑怪，不知是藏，出大智海，犹如婴儿，无所别知，是则名为不了义也。了义者，名为菩萨真实智慧，随于自心无碍大智，犹如大人，无所不知，是名了义。

又声闻乘，名不了义；无上大乘，乃名了义。若言如来无常变易，名不了义；若言如来常住不变，是名了义。声闻所说应证知者，名不了义；菩萨所说应证知者，名为了义。若言如来，食所长养，是不了义；若言常住不变易者，是名了义。若言如来入于涅槃，如薪尽火灭，名不了义；若言如来入法性者，是名了义。

不了义者，如经中说，一切烧燃，一切无常，一切皆苦，一切皆空，一切无我，是名不了义。何以故？以不能了如是义故，令诸众生堕阿鼻狱。所以者何？以取着故，于义不了。一切烧者，谓如来说涅槃亦烧。一切无常者，涅槃亦无常。苦空无我，亦复如是。是故名为不了义经，不应依止。

我为肉眼诸众生等说是四依，终不为于有慧眼者，是故我今说是四依。

法者，即是法性；义者，即是如来常住不变；智者，了知一切众生悉有佛性；了义者，了达一切大乘经典。

一切众生，虽有佛性，要因持戒，然后乃见。

善男子，若人不闻如来甚深秘密藏者，云何当知有佛性耶？

何等名为秘密之藏？所谓方等大乘经典。

善男子，有诸外道或说我常，或说我断。如来不尔，亦说有我，亦说无我，是名中道。

若有说言：佛说中道，一切众生悉有佛性，烦恼覆故，不知不见，是故应当勤修方便，断坏烦恼。若有能作如是说者，当知是人不犯四重。

虽有佛性，以未修习诸善方便，是故未见。以未见故，不能得成阿耨多罗三藐三菩提。

若言苦是苦圣谛者，一切牛羊驴马及地狱众生应有圣谛。

善男子，若复有人不知如来甚深境界，常住不变，微密法身，谓是食身，非是法身，不知如来道德威力，是名为苦。

何以故？以不知故，法见非法，非法见法，当知是人必堕恶趣，轮转生死，增长诸结，多受苦恼。

我于本际，以不知故，轮转生死，周遍无穷，始于今日，乃得真智。若如是知，真是修苦，多所利益。若不知者，虽复勤修，无所利益。是名知苦，名苦圣谛。若人不能如是修习，是名为苦，非苦圣谛。

苦灭谛者。若有多修习学空法，是为不善。何以故？灭一切法故，坏于如来真法藏故。作是修学，是名修空。

修苦灭者，逆于一切诸外道等。若言修空是灭谛者，一切外道亦修空法，应有灭谛。

若有说言有如来藏，虽不可见，若能灭除一切烦恼，尔乃得入。若发此心，一念因缘，于诸法中而得自在。

若有修习如来密藏，无我空寂，如是之人，于无量世在生死中流转受苦。

若有不作如是修者，虽有烦恼，疾能灭除。何以故？因知如来秘密藏故。是名苦灭圣谛。

若能如是修习灭者，是我弟子。若有不能作如是修，是名修空，非灭圣谛。

道圣谛者。所谓佛法僧宝及正解脱。有诸众生颠倒心言，无佛法僧及正解脱，生死流转犹如幻化，修习是见，以此因缘，轮转三有，久受大苦。

若能发心见于如来常住无变，法僧解脱亦复如是，乘此一念，于无量世，自在果报随意而得。何以故？我于往昔以四倒故，非法计法，受于无量恶业果报。我今已灭如是见故，成佛正觉，是名道圣谛。

世间之人亦说有我，佛法之中亦说有我。世间之人虽说有我，无有佛性，是则名为于无我中而生我想，是名颠倒。佛法有我，即是佛性。世间之人，说佛法无我，是名我中生无我想。若言佛法必定无我，是故如来敕诸弟子修习无我，名为颠倒，是名第三颠倒。

善男子，我者即是如来藏义。一切众生悉有佛性，即是我义。如是我义，从本已来，常为无量烦恼所覆，是故众生不能得见。

善男子，如来亦尔，为度一切，教诸众生，修无我法，如是修已，永断我心，入于涅槃。为除世间诸妄见故，示现出过世间法故，复示世间计我虚妄，非真实故，修无我法，清净身故。喻如女人，为其子故，以苦味涂乳。如来亦尔，为修空故，说言诸法悉无有我。如彼女人，净洗乳已，而唤其子，欲令还服。我今亦尔，说如来藏。是故比丘，不应生怖，如彼小儿，闻母唤已，渐还饮乳。比丘亦尔，应自分别，如来秘藏不得不有。

善男子，一切众生，亦复如是，不能亲近善知识故，虽有佛性，皆不能见，而为贪淫、嗔恚、愚痴之所覆蔽，故堕地狱、畜生、饿鬼、阿修罗、旃陀罗、刹利、婆罗门、毗舍、首陀，生如是等种种家中。

如彼力士，宝珠在体，谓呼失去。众生亦尔，不知亲近善知识故，不识如来微密宝藏，修学无我，喻如非圣，虽说有我，亦复不知我之真性。我诸弟子，亦复如是，不知亲近善知识故，修学无我，亦复不知无我之处。尚自不知无我真性，况复能知有我真性？

善男子，如来如是说诸众生皆有佛性，喻如良医，示彼力士金刚宝珠。是诸众生为诸无量亿烦恼等之所覆蔽，不识佛性。若尽烦恼，尔时乃得证知了了，如彼力士，于明镜中，见其宝珠。善男子，如来秘藏，如是无量不可思议。

善男子，如来秘藏，其味亦尔，为诸烦恼丛林所覆，无明众生不能得见。一味者，喻如佛性，以烦恼故，出种种味，所谓地狱、畜生、饿鬼、天人、男女、非男非女、刹利、婆罗门、毗舍、首陀。佛性雄猛，难可沮坏，是故无有能杀害者。若有杀者，则断佛性。如是佛性，终不可断。性若可断，无有是处。如我性者，即是如来秘密之藏。如是秘藏，一切无能沮坏烧灭。虽不可坏，然不可见。若得成就阿耨多罗三藐三菩提，尔乃证知。以是因缘，无能杀者。

若我住者，即是常法，不离于苦；若无我者，修行净行，无所利益。若言诸法，皆无有我，是即断见；若言我住，即是常见。若言一切行无常者，即是断见；诸行常者，复是常见。若言苦者，即是断见；若言乐者，复是常见。修一切法常者，堕于断见；修一切法断者，堕于常见。如步屈虫，要因前脚，得移后足。修常断者，亦复如是，要因断常。以是义故，修余法苦者，皆名不善；修余法乐者，则名为善。修余法无我者，是诸烦恼分；修余法常者，是则名曰如来秘藏。

有智之人，应当分别，不应尽言一切无常。何以故？我身即有佛性种子。若说无我，凡夫当谓一切佛法悉无有我。智者应当分别无我，假名不实。

若言如来秘藏空寂，凡夫闻之，生断灭见。有智之人，应当分别如来是常，无有变易。若言解脱喻如幻化，凡夫当谓得解脱者即是磨灭。有智之人应当分别，人中师子，虽有去来，常住无变。

若言无明因缘诸行，凡夫之人，闻已分别，生二法想。明与无明，智者了达，其性无二，无二之性，即是实性。若言诸行因缘识者，凡夫谓二。行之与识，智者了达，其性无二，无二之性，即是实性。

若言应修一切法苦，凡夫谓二，智者了达其性无二，无二之性即是实性。若言一切行无常者，如来秘藏亦是无常。凡夫谓二，智者了达其性无二，无二之性即是实性。若言一切法无我，如来秘藏亦无有我。凡夫谓二，智者了达其性无二，无二之性即是实性。

我与无我，性无有二。如来秘藏其义如是，不可称计，无量无边，诸佛所赞。我今于是一切功德成就经中，皆悉说已。善男子，我与无我，性相无二，汝应如是，受持顶戴。

一切诸法善不善等，亦复如是，无有二相。

善男子，明与无明，亦复如是。若与烦恼诸结俱者，名为无明。若与一切善法俱者，名之为明。是故我言无有二相。

所谓佛性，非是作法，但为烦恼客尘所覆。若刹利、婆罗门、毗舍、首陀能断除者，即见佛性，成无上道。

众生佛性，亦复如是，常为一切烦恼所覆，不可得见，是故我说众生无我。若得闻是大般涅槃微妙经典，则见佛性。

闻是经已，即知一切如来所说秘藏佛性。

若有善男子、善女人，有能习学是大涅槃微妙经典，当知是人能报佛恩，真佛弟子。

善男子，如是菩萨，位阶十地，尚不了了知见佛性，何况声闻缘觉之人能得见耶？

我库藏中，无如是刀。善男子，今日如来所说真我，名曰佛性。如是佛性，我佛法中，喻如净刀。

如是善男子，虽修一切契经诸定，未闻如是大涅槃时，咸言一切悉是无常。闻是经已，虽有烦恼，如无烦恼，即能利益一切人天。何以故？晓了自身有佛性故，是名为常。

若放逸者，名有为法，是有为法，为第一苦。

不放逸者，则名涅槃，彼涅槃者，名为甘露第一最乐。

若趣诸行，是名死处，受第一苦。若至涅槃，则名不死，受最妙乐。

若不放逸，虽集诸行，是亦名为常乐不死，不破坏身。

善男子，众生亦尔，无有天眼，在烦恼中，而不自见有如来性，是故我说无我密教。所以者何？无天眼者，不知真我，横计我故。因诸烦恼，所造有为，即是无常。

如来实性，喻如彼月，即是法身，是无生身、方便之身，随顺于世，示现无量本业因缘。在在处处，示现有生，犹如彼月。以是义故，如来常住，无有变易。

唯佛睹佛，其寿无量。

若有众生修大涅槃微妙经典，亦复如是，虽有烦恼，终不为此烦恼所污。何以故？以知如来性相力故。

是大经典有丈夫相，所谓佛性。若人不知是佛性者，则无男相。所以者何？不能自知有佛性故。若有不能知佛性者，我说是等名为女人；若能自知有佛性者，我说是人为丈夫相。若有女人能知自身定有佛性，当知是等即为男子。

是故善男子、善女人，若欲速知如来密藏，应当方便勤修此经。

迦叶，我今言病，亦复如是，亦是如来秘密之教。

菩萨摩诃萨以苦乐性不相舍离，是故说言一切皆苦。善男子，生死之中实无有乐，但诸佛菩萨随顺世间，说言有乐。

善男子，道者，能断烦恼，亦常无常，是可修法，是名实谛。如来非道，能断烦恼，非常无常，非可修法，常住不变，是故为实。

善男子，佛性无生无灭，无去无来，非过去，非未来，非现在，非因所作，非无因作，非作非作者，非相非无相，非有名非无名，非名非色，非长非短，非阴界入之所摄持，是故名常。

善男子，佛性即是如来，如来即是法，法即是常。善男子，常者即是如来，如来即是僧，僧即是常。以是义故，从因生法，不名为常。

善男子，一切有为，皆是无常，虚空无为，是故为常。佛性无为，是故为常。虚空者即是佛性，佛性者即是如来，如来者即是无为，无为者即是常，常者即是法，法者即是僧，僧即无为，无为者即是常。

善男子，如来实是常住不变，不般涅槃。

善男子，云何菩萨摩诃萨知人中尊卑？善男子，人有二种：一者信，二者不信。菩萨当知，信者是善，其不信者，不名为善。复次信有二种：一者常往僧坊，二者不往。菩萨当知，其往者善，其不往者，不名为善。往僧坊者，复有二种：一者礼拜，二不礼拜。菩萨当知，礼拜者善，不礼拜者，不名为善。其礼拜者，复有二种：一者听法，二者不听法。菩萨当知，听法者善，不听法者，不名为善。其听法者，复有二种：一至心听，二不至心。菩萨当知，至心听者，是则名善，不至心者，不名为善。至心听法，复有二种：一者思义，二不思义。菩萨当知，思义者善，不思义者，不名为善。其思义者，复有二种：一如说行，二不如说行。如说行者，是则为善，不如说行，不名为善。如说行者，复有二种：一求声闻，不能利安饶益一切苦恼众生；二者回向无上大乘，利益多人，令得安乐。菩萨应知，能利多人得安乐者，最上最善。

诸佛如来，虽处众恶，无所染污，犹如莲花。

云何名为真实思惟？谓能断除诸烦恼故。

善男子，一切声闻、缘觉、菩萨、诸佛如来所有善根，慈为根本。

善男子，以是义故，慈是真实，非虚妄也。

若有人问谁是一切诸善根本？当言慈是。以是义故，慈是真实，非虚妄也。

善男子，能为善根者，名实思惟，实思惟者即名为慈，慈即如来，慈即大乘，大乘即慈，慈即如来。

善男子，若取著者，不名菩萨。

声闻之人无有三种善巧方便。何等为三？一者，必须软语，然后受法；二者，必须粗语，然后受化；三者，不软不粗，然后受化。

菩萨永断二十五有，得大涅槃，是故菩萨名无所得。

善男子，如来普为诸众生故，虽知诸法，说言不知；虽见诸法，说言不见；有相之法，说言无相；无相之法，说言有相；实有无常，说言有常；实有有常，说言无常。我乐净等，亦复如是。三乘之法，说言一乘，一乘之法，随宜说三；略相说广，广相说略；四重之法，说偷兰遮，偷兰遮法，说言四重；犯说非犯，非犯说犯；轻罪说重，重罪说轻。何以故？如来明见众生根故。善男子，如来虽作是说，终无虚妄。何以故？虚妄之语，即是罪过，如来悉断一切罪过，云何当有虚妄语耶？

善男子，如来虽无虚妄之言，若知众生因虚妄说得法利者，随宜方便，则为说之。

善男子，道与菩提及以涅槃亦复如是，亦有亦常。如其无者，云何能断一切烦恼？以其有故，一切菩萨了了见知。

云何名为声闻缘觉邪曲见耶？见于菩萨从兜率下，化乘白象，降神母胎，父名净饭，母曰摩耶，迦毗罗城处胎满足十月而生。生未至地，帝释捧接，难陀龙王及婆难陀吐水而浴，摩尼跋陀大鬼神王执持宝盖，随后侍立，地神化花，以承其足，四方各行，满足七步。到于天庙，令诸天像，悉起承迎。阿私陀仙，抱持占相，既占相已，生大悲苦，自伤当终，不睹佛兴。诣师学书、算计、射御、图谶、伎艺。处在深宫，六万婇女，娱乐受乐。出城游观，至迦毗罗园，道见老人，乃至沙门法服而行，还至宫中，见诸婇女形体状貌，犹如枯骨，所有宫殿，冢墓无异，厌恶出家。夜半踰城，至郁陀伽、阿罗逻等大仙人所，闻说识处及非有想非无想处，既闻是已，谛观是处，是非常、苦、不净、无我。舍至树下，具修苦行，满足六年，知是苦行，不能得成阿耨多罗三藐三菩提。

尔时，复到阿利跋提河中洗浴，受牧牛女所奉乳糜，受已转至菩提树下，破魔波旬，得成阿耨多罗三藐三菩提。于波罗柰为五比丘初转法轮，乃至于此拘尸那城入般涅槃。如是等见，是名声闻缘觉曲见。

善男子，菩萨摩诃萨修行如是大涅槃经，谛知菩萨无量劫来不从兜率降神母胎，乃至拘尸那城入般涅槃，是名菩萨摩诃萨正直之见。

复次善男子，云何复名甚深之义？虽知众生实无有我，而于未来不失业果；虽知五阴于此灭尽，善恶之业终不败亡；虽有诸业，不得作者；虽有至处，无有去者；虽有系缚，无受缚者；虽有涅槃，亦无灭者。是名甚深秘密之义。

善男子，大涅槃者不从作因而有，唯有了因。了因者，所谓三十七助道法、六波罗蜜，是名了因。善男子，布施者是涅槃因，非大涅槃因。檀波罗蜜乃得名为大涅槃因。三十七品是涅槃因，非大涅槃因。无量阿僧祇助菩提法，乃得名为大涅槃因。

佛言：善男子，菩萨摩诃萨修行方等大般涅槃，不闻布施，不见布施，不闻檀波罗蜜，不见檀波罗蜜，乃至不闻般若，不见般若，不闻般若波罗蜜，不见般若波罗蜜，不闻涅槃，不见涅槃，不闻大涅槃，不见大涅槃；菩萨摩诃萨修大涅槃，知见法界，解了实相空无所有，无有和合觉知之相，得无漏相、无所作相、如幻化相、热时炎相、乾闼婆城虚空之相。菩萨尔时得如是相，无贪恚痴，不闻不见，是名菩萨摩诃萨真实之相，安住实相。

善男子，善根有二种：一者内，二者外，佛性非内非外，以是义故，佛性不断。复有二种：一者有漏，二者无漏，佛性非有漏非无漏，是故不断。复有二种：一者常，二者无常，佛性非常非无常，是故不断。

凡夫不能善摄五根，则有三漏，为恶所牵，至不善处。

凡夫之人，不摄五根，驰骋五尘。譬如牧牛，不善守护，犯人苗稼。凡夫之人，不摄五根，常在诸有，多受苦恼。善男子，菩萨摩诃萨修大涅槃行圣行时，常能善调守摄五根，怖畏贪欲、嗔恚、愚痴、骄慢、嫉妒，为得一切诸善法故。

善男子，若能善守此五根者，则能摄心。若能摄心，则摄五根。譬如有人，拥护于王，则护国土，护国土者，则护于王。菩萨摩诃萨亦复如是，若得闻是大涅槃经，则得智慧。得智慧故，则得专念。五根若散，念则能止。何以故？是念慧故。善男子，如善牧者，设牛东西啖他苗稼，则便遮止，不令犯暴。菩萨摩诃萨亦复如是，念慧因缘故，守摄五根，不令驰散。

善男子，是大涅槃悉能成就如是无量阿僧祇等不可思议无边功德。善男子，汝今应当信受我语。若有善男子、善女人，欲见我者，欲恭敬我，欲同法性而见于我，欲得空定，欲见实相，欲得修习首楞严定、师子王定，欲破八魔——八魔者，所谓四魔、无常、无乐、无我、无净，欲得人中天上乐者，见有受持大涅槃经，书写读诵、为他解说、思惟义者，当往亲近，依附咨受，供养恭敬，尊重赞叹，为洗手足，布置床席，四事供给，令无所乏。若从远来，应十由延，路次奉迎，为是经故。所重之物，应以奉献。如其无者，应自卖身。何以故？是经难遇，过优昙花。

复次善男子，有大乐故，名大涅槃。涅槃无乐，以四乐故，名大涅槃。何等为四？一者断诸乐故。不断乐者则名为苦，若有苦者，不名大乐，以断乐故，则无有苦，无苦无乐，乃名大乐。涅槃之性，无苦无乐，是故涅槃，名为大乐。以是义故，名大涅槃。

复次善男子，有三种受：一者苦受，二者乐受，三者不苦不乐受。不苦不乐，是亦为苦，涅槃虽同不苦不乐，然名大乐，以大乐故，名大涅槃。二者大寂静故，名为大乐。涅槃之性，是大寂静。何以故？远离一切愦闹法故，以大寂故，名大涅槃。三者一切知故，名为大乐。非一切知，不名大乐。诸佛如来一切知故，名为大乐，以大乐故，名大涅槃。四者身不坏故，名为大乐，身若可坏，则不名乐。如来之身，金刚无坏，非烦恼身、无常之身，故名大乐，以大乐故，名大涅槃。

善男子，如汝所言，若人闻我说大涅槃一字一句，得阿耨多罗三藐三菩提者，汝于是义，犹未了了。汝当谛听，吾当为汝更分别之。善男子，若有善男子、善女人，闻大涅槃一字一句，不作字相、不作句相、不作闻相、不作佛相、不作说相，如是义者，名无相相，以无相相故，得阿耨多罗三藐三菩提。

云何真实？能知涅槃、佛性、如来、法、僧、实相、虚空等相，是名真实。

善男子，断烦恼者，不名涅槃；不生烦恼，乃名涅槃。善男子，诸佛如来烦恼不起，是名涅槃。

所有智慧，于法无碍，是为如来。如来非是凡夫、声闻、缘觉、菩萨，是名佛性。如来身心智慧遍满无量无边阿僧祇土，无所障碍，是名虚空。如来常住，无有变易，名曰实相。以是义故，如来实不毕竟涅槃。

善男子，诸佛菩萨终不定说因中有果，因中无果，及有无果，非有非无果。若言因中先定有果，及定无果，定有无果，定非有非无果，当知是等皆魔伴党，系属于魔，即是爱人。如是爱人，不能永断生死系缚，不知心相及以贪相。善男子，诸佛菩萨，显示中道。何以故？虽说诸法非有非无，而不决定。

因眼、因色、因明、因心、因念，识则得生。是识决定不在眼中、色中、明中、心中、念中，亦非中间，非有非无，从缘生故，名之为有；无自性故，名之为无。是故如来说言诸法非有非无。

善男子，譬如国王，安住己界，身心安乐，若至他界，则得众苦。一切众生亦复如是，若能自住于己境界，则得安乐，若至他界，则遇恶魔，受诸苦恼。自境界者，谓四念处。他境界者，谓五欲也。

云何为佛？佛者名觉，既自觉悟，复能觉他。善男子，譬如有人觉知有贼，贼无能为；菩萨摩诃萨能觉一切无量烦恼，既觉了已，令诸烦恼无所能为，是故名佛。以是觉故，不生不老不病不死，是故名佛。

云何根深难可倾拔？所言根者，名不放逸。不放逸者，为是何根？所谓阿耨多罗三藐三菩提根。善男子，一切诸佛诸善根本，皆不放逸。不放逸故，诸余善根，转转增长，以能增长诸善根故，于诸善中最为殊胜。

一切众生若遇因缘，则生谄曲。菩萨不尔，何以故？善解诸法，悉因缘故。菩萨摩诃萨虽见众生诸恶过咎，终不说之。何以故？恐生烦恼。若生烦恼，则堕恶趣。如是菩萨若见众生有少善事，则赞叹之。云何为善？所谓佛性。赞佛性故，令诸众生发阿耨多罗三藐三菩提心。

大乘经典法要合集

涅槃经法要第二

云何菩萨具足多闻？菩萨摩诃萨为大涅槃，十二部经书写、读诵、分别、解说，是名菩萨具足多闻。除十一部，惟毗佛略，受持读诵，书写解说，亦名菩萨具足多闻。除十二部经，若能受持是《大涅槃》微妙经典，书写、读诵、分别、解说，是名菩萨具足多闻。除是经典具足全体，若能受持一四句偈。复除是偈，若能受持如来常住，性无变易，是名菩萨具足多闻。复除是事，若知如来常不说法，亦名菩萨具足多闻。何以故？法无性故。如来虽说一切诸法，常无所说，是名菩萨修《大涅槃》，成就第五具足多闻。

善男子，若有善男子、善女人，为大涅槃具足成就如是五事，难作能作，难忍能忍，难施能施。云何菩萨难作能作？若闻有人食一胡麻得阿耨多罗三藐三菩提者，信是语故，乃至无量阿僧祇劫常食一麻，若闻入火得阿耨多罗三藐三菩提者，于无量劫在阿鼻地狱，入炽火聚，是名菩萨难作能作。云何菩萨难忍能忍？若闻受苦，手杖刀石斫打因缘得大涅槃，即于无量阿僧祇劫身具受之，不以为苦，是名菩萨难忍能忍。云何菩萨难施能施？若闻能以国城妻子、头目髓脑惠施于人，得阿耨多罗三藐三菩提者，即于无量阿僧祇劫，以其所有国城妻子、头目髓脑惠施于人，是名菩萨难施能施。菩萨虽复难作能作，终不念言：‘是我所作。’难施能施，亦复如是。

善男子，譬如父母惟有一子，爱之甚重，以好衣裳、上妙甘膳，随时将养，令无所乏。其子若于是父母所，生轻慢心，恶口骂辱，父母爱故，不生嗔恨，亦不念言我与是儿衣服饮食。菩萨摩诃萨亦复如是，视诸众生犹如一子。若子遇病，父母亦病，为求医药，勤而疗之，病既瘥已，终不生念，我为是儿疗治病苦。菩萨亦尔，见诸众生遇烦恼病，生爱念心，而为说法，以闻法故，诸烦恼断，烦恼断已，终不念言，我为众生断诸烦恼。若生此念，终不得成阿耨多罗三藐三菩提，惟作是念：‘无一众生我为说法令断烦恼。’菩萨摩诃萨于诸众生不嗔不喜，何以故？善能修习空三昧故。菩萨若修空三昧者，当于谁所生嗔生喜？善男子，譬如山林，猛火所焚，若人斫伐，或为水漂，而是林木当于谁所生嗔生喜？菩萨摩诃萨亦复如是，于诸众生无嗔无喜。何以故？修空三昧故。

尔时，光明遍照高贵德王菩萨摩诃萨白佛言：世尊，一切诸法性自空耶？空空故空？若性自空者，不应修空然后见空。云何如来言以修空而见空也？若性自不空，虽复修空，不能令空。

善男子，一切诸法，性本自空。何以故？一切法性不可得故。善男子，色性不可得。云何色性？色性者，非地水火风，不离地水火风；非青黄赤白，不离青黄赤白；非有非无，云何当言色有自性？以性不可得，故说为空。一切诸法亦复如是，以相似相续故，凡夫见已，说言诸法性不空寂。菩萨摩诃萨具足五事，是故见法性本空寂。善男子，若有沙门及婆罗门，见一切法性不空者，当知是人非是沙门，非婆罗门，不得修习般若波罗蜜，不得入于大般涅槃，不得现见诸佛菩萨，是魔眷属。

善男子，一切诸法性本自空，亦因菩萨修习空故，见诸法空。善男子，如一切法性无常故，灭能灭之；若非无常，灭不能灭。有为之法有生相故，生能生之；有灭相故，灭能灭之。

菩萨修空亦复如是，以修空故见一切法性皆空寂。

善男子，是空三昧见不空法能令空寂，然非颠倒。如盐非咸作咸，是空三昧亦复如是，不空作空。善男子，贪是有性，非是空性。贪若是空，众生不应以是因缘堕于地狱。若堕地狱，云何贪性当是空耶？善男子，色性是有。何等色性？所谓颠倒。以颠倒故，众生生贪。若是色性非颠倒者，云何能令众生生贪？以生贪故，当知色性，非不是有。以是义故，修空三昧，非颠倒也。

善男子，一切菩萨住九地者，见法有性，以是见故，不见佛性。若见佛性，则不复见一切法性。以修如是空三昧故，不见法性。以不见故，则见佛性。

诸佛菩萨有二种说：一者有性，二者无性。为众生故，说有法性，为诸贤圣，说无法性。为不空者见法空故，修空三昧，令得见空。无法性者，亦修空故空，以是义故，修空见空。善男子，汝言见空，空是无法，为何所见者？善男子，如是如是，菩萨摩诃萨实无所见，无所见者，即无所有，无所有者，即一切法。菩萨摩诃萨修大涅槃，于一切法，悉无所见。若有见者，不见佛性，不能修习般若波罗蜜，不得入于大般涅槃。是故菩萨见一切法性无所有。

善男子，菩萨不但因见三昧而见空也，般若波罗蜜亦空，禅波罗蜜亦空，毗梨耶波罗蜜亦空，羼提波罗蜜亦空，尸波罗蜜亦空，檀波罗蜜亦空，色亦空，眼亦空，识亦空，如来亦空，大般涅槃亦空，是故菩萨见一切法皆悉是空。是故我在迦毗罗城告阿难言：汝莫愁恼悲泣啼哭。阿难即言：如来世尊，我今眷属悉皆死丧，云何当得不愁啼耶？如来与我俱生此城，俱同释种、亲戚眷属，云何如来独不愁恼，光颜更显？善男子，我复告言：阿难，汝见迦毗真实而有，我见空寂，悉无所有；汝见释种悉是亲戚，我修空故，悉无所见。以是因缘，汝生愁苦，我身容颜益更光显。诸佛菩萨修习如是空三昧故，不生愁恼。

尔时世尊告师子吼菩萨摩诃萨言：善男子，汝若欲问，今可随意。师子吼菩萨摩诃萨白佛言：世尊，云何为佛性？以何义故名为佛性？何故复名常乐我净？若一切众生有佛性者，何故不见一切众生所有佛性？十住菩萨住何等法不了了见？佛住何等法而了了见？十住菩萨以何等眼不了了见？佛以何眼而了了见？

佛言：善男子，善哉善哉。若有人能为法咨启，则为具足二种庄严：一者智慧，二者福德。若有菩萨具足如是二庄严者，则知佛性，亦复解知名为佛性，乃至能知十住菩萨以何眼见，诸佛世尊以何眼见。

师子吼菩萨言：世尊，云何名为智慧庄严？云何名为福德庄严？

善男子，慧庄严者，谓从一地乃至十地，是名慧庄严；福德庄严者，谓檀波罗蜜乃至般若，非般若波罗蜜。复次善男子，慧庄严者，所谓诸佛菩萨；福德庄严者，谓声闻、缘觉、九住菩萨。复次善男子，福德庄严者，有为，有漏，有有，有果报，有碍，非常，是凡夫法；慧庄严者，无为，无漏，无无，无果报，无碍，常住。善男子，汝今具足是二庄严，是故能问甚深妙义。我亦具足是二庄严，能答是义。

师子吼菩萨摩诃萨言：世尊，若有菩萨具足如是二庄严者，则不应问一种二种，云何世尊说言能答一种二种？所以者何？一切诸法无一二种。一种二种者，是凡夫相。

佛言：善男子，若有菩萨无二种庄严，则不能知一种二种。若有菩萨具二庄严，则能解知一种二种。若言诸法无一二者，是义不然。何以故？若无一二，云何得说一切诸法无一无二？善男子，若言一二是凡夫相，是乃名为十住菩萨，非凡夫也。何以故？一者名为涅槃，二者名为生死。何故一者名为涅槃？以其常故。何故二者名为生死？爱无明故。常涅槃者，非凡夫相；生死二者，亦非凡夫相。以是义故，具二庄严者，能问能答。

善男子，汝问云何为佛性者，谛听谛听，吾当为汝分别解说。善男子，佛性者名第一义空，第一义空名为智慧。所言空者，不见空与不空。智者见空及与不空、常与无常、苦之与乐、我与无我。空者，一切生死；不空者，谓大涅槃。乃至无我者，即是生死；我者，谓大涅槃。见一切空，不见不空，不名中道。乃至见一切无我，不见我者，不名中道。中道者名为佛性。以是义故，佛性常恒，无有变易，无明覆故，令诸众生不能得见。声闻缘觉见一切空，不见不空，乃至见一切无我，不见于我。以是义故，不得第一义空。不得第一义空故，不行中道，无中道故，不见佛性。

善男子，不见中道者凡有三种：一者定乐行，二者定苦行，三者苦乐行。定乐行者，所谓菩萨摩诃萨怜愍一切诸众生故，虽复处在阿鼻地狱，如三禅乐；定苦行者，谓诸凡夫；苦乐行者，谓声闻缘觉。声闻缘觉行于苦乐，作中道想。以是义故，虽有佛性，而不能见。

善男子，如汝所问，以何义故，名佛性者？善男子，佛性者，即是一切诸佛阿耨多罗三藐三菩提中道种子。复次善男子，道有三种：谓下上中。下者，梵天无常，谬见是常；上者，生死无常，谬见是常，三宝是常，横计无常。何故名上？能得最上阿耨多罗三藐三菩提故。中者名第一义空，无常见无常，常见于常。第一义空不名为下，何以故？一切凡夫所不得故。不名为上，何以故？即是下故。诸佛菩萨所修之道，不上不下，以是义故，名为中道。

复次善男子，生死本际，凡有二种：一者无明，二者有爱。是二中间，则有生老病死之苦，是名中道。如是中道，能破生死，故名为中。以是义故，中道之法名为佛性。是故佛性常乐我净。以诸众生不能见故，无常无乐无我无净。佛性实非无常无乐无我无净。

善男子，譬如贫人，家有宝藏，是人不见。以不见故，无常、无乐、无我、无净。有善知识而语之言：‘汝舍宅中有金宝藏，何故如是贫穷困苦，无常无乐无我无净？’即以方便，令彼得见。以得见故，是人即得常乐我净。佛性亦尔，众生不见，以不见故，无常无乐无我无净。有善知识、诸佛菩萨，以方便力，种种教告，令彼得见。以得见故，众生即得常乐我净。

复次善男子，众生起见，凡有二种：一者常见，二者断见。如是二见，不名中道，无常无断，乃名中道。无常无断，即是观照十二因缘智，如是观智，是名佛性。二乘之人虽观因缘，犹亦不得名为佛性。佛性虽常，以诸众生无明覆故，不能得见。又未能渡十二因缘河，犹如兔马。何以故？不见佛性故。善男子，是观十二因缘智慧，即是阿耨多罗三藐三菩提种子，以是义故，十二因缘名为佛性。善男子，譬如胡瓜，名为热病。何以故？能为热病作因缘故，十二因缘亦复如是。善男子，佛性者，有因，有因因，有果，有果果。有因者，即十二因缘，因因者，即是智慧。有果者，即是阿耨多罗三藐三菩提，果果者即是无上大般涅槃。

善男子，譬如无明为因，诸行为果，行因识果。以是义故，彼无明体亦因亦因因，识亦果亦果果，佛性亦尔。善男子，以是义故，十二因缘不出不灭，不常不断，非一非二，不来不去，非因非果。善男子，是因非果，如佛性；是果非因，如大涅槃；是因是果，如十二因缘所生之法。非因非果名为佛性，非因果故，常恒无变。以是义故，我经中说十二因缘其义甚深，无知无见，不可思惟，乃是诸佛菩萨境界，非诸声闻缘觉所及。以何义故甚深甚深？众生业行，不常不断，而得果报；虽念念灭，而无所失；虽无作者，而有作业；虽无受者，而有果报；受者虽灭，果不败亡；无有虑知，和合而有。一切众生虽与十二因缘共行而不见知，不见知故，无有终始。十住菩萨惟见其终，不见其始。诸佛世尊见始见终。以是义故，诸佛了了得见佛性。

善男子，一切众生不能见于十二因缘，是故轮转。善男子，如蚕作茧，自生自死，一切众生亦复如是，不见佛性故，自造结业，流转生死，犹如拍毬。善男子，是故我于诸经中说，若有人见十二缘者，即是见法，见法者即是见佛，佛者即是佛性。何以故？一切诸佛以此为性。善男子，观十二缘智，凡有四种：一者下，二者中，三者上，四者上上。下智观者，不见佛性，以不见故，得声闻道；中智观者，不见佛性，以不见故，得缘觉道；上智观者，见不了了，不了了故，住十住地；上上智观者，见了了故，得阿耨多罗三藐三菩提道。以是义故，十二因缘名为佛性，佛性者即第一义空，第一义空名为中道，中道者即名为佛，佛者名为涅槃。

尔时，师子吼菩萨摩诃萨白佛言：世尊，若佛与佛性无差别者，一切众生何用修道？

佛言：善男子，如汝所问，是义不然。佛与佛性虽无差别，然诸众生悉未具足。善男子，譬如有人恶心害母，害已生悔，三业虽善，是人故名地狱人也。何以故？是人定当堕地狱故。是人虽无地狱阴界诸入，犹故得名为地狱人。善男子，是故我于诸经中说，若见有人修行善者，名见天人；修行恶者，名见地狱。何以故？定受报故。善男子，一切众生定得阿耨多罗三藐三菩提故，是故我说一切众生悉有佛性；一切众生真实未有三十二相八十种好，以是义故，我于此经而说是偈：本有今无，本无今有。三世有法，无有是处。

善男子，有者凡有三种：一未来有，二现在有，三过去有。一切众生未来之世，当有阿耨多罗三藐三菩提，是名佛性；一切众生现在悉有烦恼诸结，是故现在无有三十二相八十种好；一切众生过去之世有断烦恼，是故现在得见佛性。以是义故，我常宣说一切众生悉有佛性，乃至一阐提等亦有佛性。一阐提等无有善法，佛性亦善，以未来有故，一阐提等悉有佛性。何以故？一阐提等定当得成阿耨多罗三藐三菩提故。善男子，譬如有人，家有乳酪，有人问言：‘汝有酥耶？’答言我有。酪实非酥，以巧方便定当得故，故言有酥。众生亦尔，悉皆有心，凡有心者，定当得成阿耨多罗三藐三菩提。以是义故，我常宣说一切众生悉有佛性。

善男子，毕竟有二种：一者庄严毕竟，二者究竟毕竟；一者世间毕竟，二者出世毕竟。庄严毕竟者，六波罗蜜；究竟毕竟者，一切众生所得一乘。一乘者，名为佛性。以是义故，我说一切众生悉有佛性，一切众生悉有一乘，以无明覆故，不能得见。善男子，如郁单越三十三天，果报覆故，此间众生不能得见。佛性亦尔，诸结覆故，众生不见。复次善男子，佛性者即首楞严三昧，性如醍醐，即是一切诸佛之母。以首楞严三昧力故，而令诸佛常乐我净。一切众生悉有首楞严三昧，以不修行，故不得见，是故不能得成阿耨多罗三藐三菩提。善男子，首楞严三昧者有五种名：一者首楞严三昧，二者般若波罗蜜，三者金刚三昧，四者师子吼三昧，五者佛性。随其所作，处处得名。

善男子，雪山有草，名为忍辱，牛若食者，则出醍醐。更有异草，牛若食者，则无醍醐，虽无醍醐，不可说言雪山之中无忍辱草。佛性亦尔，雪山者名为如来，忍辱草者名大涅槃，异草者十二部经，众生若能听受咨启《大般涅槃》，则见佛性。十二部中虽不闻有，不可说言无佛性也。善男子，佛性者亦色非色，非色非非色；亦相非相，非相非非相；亦一非一，非一非非一；非常非断，非非常非非断；亦有亦无，非有非无；亦尽非尽，非尽非非尽；亦因亦果，非因非果；亦义非义，非义非非义；亦字非字，非字非非字。云何为色？金刚身故；云何非色？十八不共非色法故；云何非色非非色？色非色无定相故；云何为相？三十二相故；云何非相？一切众生相不现故；云何非相非非相？相非相不决定故；云何为一？一切众生悉一乘故；云何非一？说三乘故；云何非一非非一？无数法故；云何非常？从缘见故；云何非断？离断见故；云何非非常非非断？无终始故；云何为有？一切众生悉皆有故；云何为无？从善方便而得见故；云何非有非无？虚空性故；云何名尽？得首楞严三昧故；云何非尽？以其常故；云何非尽非非尽？一切尽相断故；云何为因？以了因故；云何为果？果决定故；云何非因非果？以其常故；云何为义？悉能摄取义无碍故；云何非义？不可说故；云何非义非非义？毕竟空故；云何为字？有名称故；云何非字？名无名故；云何非字非非字？断一切字故；云何非苦非乐？断一切受故；云何非我？未能具得八自在故；云何非非我？以其常故；云何非我非非我？不作不受故；云何为空？第一义空故；云何非空？以其常故；云何非空非非空？能为善法作种子故。善男子，若有人能思惟解了《大涅槃经》如是之义，当知是人则见佛性。佛性者不可思议，乃是诸佛如来境界，非诸声闻缘觉所知。

善男子，佛性者，非阴界入，非本无今有，非已有还无，从善因缘众生得见。譬如黑铁，入火则赤，出冷还黑，而是黑色非内非外，因缘故有。佛性亦尔，一切众生烦恼火灭，则得闻见。善男子，如种灭已，芽则得生，而是芽性非内非外，乃至花果亦复如是，从缘故有。善男子，是《大涅槃》微妙经典，成就具足无量功德，佛性亦尔，悉是无量无边功德之所成就。

破恶欲者，名为少欲；虽未能坏诸结烦恼，而能同于如来行处，是名知足。善男子，如是二法，乃是念定近因缘也，常为师宗同学所赞，我亦常于处处经中称美赞叹如是二法。若能具足是二法者，则得近于大涅槃门及五种乐，是名寂静；坚持戒者，名为精进；有惭愧者，名为正念；不见心相，名为正定；不求诸法性相因缘，是名正慧；无有相故，烦恼则断，是名解脱；称美如是《大涅槃经》，名赞叹解脱。善男子，是名菩萨摩诃萨安住十法，虽见佛性而不明了。

善男子，如汝所言十住菩萨以何眼故，虽见佛性而不了了？诸佛世尊以何眼故，见于佛性而得了了？善男子，慧眼见故，不得明了，佛眼见故，故得明了；为菩提行故，则不了了，若无行故，则得了了；住十住故，虽见不了，住不住故，则得了了；菩萨摩诃萨智慧因故，见不了了，诸佛世尊断因果故，见则了了。一切觉者名为佛性，十住菩萨不得名为一切觉故，是故虽见而不明了。

佛言：我亦不说一切众生悉无有我，我常宣说一切众生悉有佛性。佛性者岂非我耶？以是义故，我不说断见。

善男子，如来有因缘故，说无我为我，真实无我，虽作是说，无有虚妄。善男子，有因缘故，说我为无我，而实有我，为世界故，虽说无我，而无虚妄。佛性无我，如来说我，以其常故。如来是我，而说无我，得自在故。

十住菩萨所见佛性，如夜见色，如来所见如昼见色。

十住菩萨亦复如是，虽见佛性，不能明了，以首楞严三昧力故，能得明了。

诸佛世尊见一切法无常无我无乐无净，非一切法见常乐我净，以是义故，见于佛性，如观掌中阿摩勒果。

一切众生，不见佛性，是故常为烦恼系缚，流转生死。见佛性故，诸结烦恼所不能系，解脱生死，得大涅槃。

众生佛性不名为佛，以诸功德因缘和合，得见佛性，然后成佛。汝言众生悉有佛性，何故不见者？是义不然。何以故？以诸因缘未和合故。善男子，以是义故，我说二因：正因缘因。正因者，名为佛性；缘因者，发菩提心。以二因缘得阿耨多罗三藐三菩提，如石出金。

众生爱尽，则见佛性。虽有名色，不能系缚，虽复处在二十五有，不为诸有之所污染。

一切诸法，性无住住。

菩萨亦尔，若三昧多者，则修习慧；若慧多者，则修习三昧；三昧慧等，则名为舍。善男子，十住菩萨智慧力多，三昧力少，是故不得明见佛性；声闻缘觉三昧力多，智慧力少，以是因缘不见佛性；诸佛世尊定慧等故，明见佛性，了了无碍，如观掌中庵摩勒果。见佛性者，名为舍相。

佛言：善男子，无因缘故，故名无生；以无为故，故名无出；无造业故，故名无作；不入五见，故名屋宅；离四瀑水，故名为洲；调众生故，故名归依；坏结贼故，故名安隐；诸结火灭，故名灭度；离觉观故，名曰涅槃；远愦闹故，名曰寂静；永断必死，故名无病；一切无故，名无所有。善男子，若菩萨摩诃萨作是观时，即得明了见于佛性。

云何名为信心具足？深信佛法众僧是常，十方诸佛方便示现，一切众生及一阐提悉有佛性；不信如来生老病死及修苦行、提婆达多真实破僧出佛身血、如来毕竟入于涅槃、正法灭尽，是名菩萨信心具足。

善男子，或有重业可得作轻，或有轻业可得作重，非一切人，唯有愚智。是故当知，非一切业悉定得果。虽不定得，亦非不得。善男子，一切众生凡有二种：一者智人，二者愚痴。有智之人，以智慧力，能令地狱极重之业现世轻受；愚痴之人，现世轻业，地狱重受。

佛言：善男子，若一切业定得果者，则不应求梵行解脱，以不定故，则修梵行及解脱果。善男子，若能远离一切恶业，则得善果；若远善业，则得恶果。若一切业定得果者，则不应求修习圣道。若不修道，则无解脱。一切圣人所以修道，为坏定业，得轻报故，不定之业，无果报故。若一切业定得果者，则不应求修习圣道。若人远离修习圣道得解脱者，无有是处。不得解脱，得涅槃者，亦无是处。

善男子，智者善根深固难动，是故能令重业为轻；愚痴之人不善深厚，能令轻业而作重报。以是义故，一切诸业不名决定。菩萨摩诃萨无地狱业，为众生故，发大誓愿，生地狱中。

善男子，汝言众生悉有佛性，应得阿耨多罗三藐三菩提，如磁石者，善哉善哉，以有佛性因缘力故，得阿耨多罗三藐三菩提。若言不须修圣道者，是义不然。善男子，譬如有人行于旷野，渴乏遇井，其井幽深，虽不见水，当知必有。是人方便求觅罐绠，汲取则见。佛性亦尔，一切众生虽复有之，要须修习无漏圣道，然后得见。善男子，如有胡麻，则得见油，离诸方便，则不得见，甘蔗亦尔。善男子，如三十三天、北郁单越，虽是有法，若无善业、神通道力，则不能见。地中草根及地下水，以地覆故，众生不见。佛性亦尔，不修圣道故不得见。

善男子，一切众生不退佛性故，名之为有，阿毗跋致故，以当有故，决定得故，定当见故，是故名为一切众生悉有佛性。

善男子，如来常住，则名为我。如来法身无边无碍，不生不灭，得八自在，是名为我。众生真实无如是我及以我所，但以必定当得毕竟第一义空，故名佛性。

菩萨摩诃萨若不能舍二十五有，则不能得阿耨多罗三藐三菩提，以诸众生必当得故，是故说言一切众生悉有佛性。

善男子，若有已于过去无量无边世中，亲近供养无量诸佛，深种善根，然后乃得闻是经名。善男子，佛性不可思议，佛法僧宝亦不可思议，一切众生悉有佛性而不能知，是亦不可思议，如来常乐我净之法亦不可思议，一切众生能信如是大涅槃经亦不可思议。

复次善男子，菩萨摩诃萨不可思议。何以故？菩萨摩诃萨深知生死多诸罪过，观大涅槃有大功德，为诸众生处在生死，受种种苦，心无退转，是名菩萨不可思议。

复次善男子，菩萨摩诃萨无有因缘而生怜愍，实不受恩而常施恩，虽施于恩而不求报，是故复名不可思议。复次善男子，或有众生为自利益修诸苦行，菩萨摩诃萨为利他故，修行苦行，是名自利，是故复名不可思议。

复次，菩萨了了知见无众生相，无烦恼污，无修习道离烦恼者，虽为菩提，无菩提行，亦无成就菩提行者，无有受苦及破苦者，而亦能为众生坏苦，行菩提行，是故复名不可思议。

是故如来说一切法无有定相。

善男子，众生佛性非有非无，所以者何？佛性虽有，非如虚空。何以故？世间虚空虽以无量善巧方便不可得见，佛性可见，是故虽有，非如虚空。佛性虽无，不同兔角。何以故？龟毛兔角虽以无量善巧方便不可得生，佛性可生，是故虽无，不同兔角。是故佛性非有非无，亦有亦无。云何名有？一切悉有。是诸众生不断不灭，犹如灯焰，乃至得阿耨多罗三藐三菩提，是故名有。云何名无？一切众生现在未有一切佛法、常乐我净，是故名无。有无合故，即是中道。是故佛说众生佛性非有非无。

善男子，如有人问是种子中有果无耶？应定答言亦有亦无。何以故？离子之外不能生果，是故名有；子未出芽，是故名无。以是义故，亦有亦无。所以者何？时节有异，其体是一。众生佛性亦复如是。若言众生中别有佛性者，是义不然。何以故？众生即佛性，佛性即众生。直以时异，有净不净。善男子，若有问言是子能生果不？是果能生子不？应定答言亦生不生。

善男子，是故如来于是经中说如是言：一切众生定有佛性是名为着，若无佛性是名虚妄。智者应说众生佛性亦有亦无。

如来佛性则有二种：一者有，二者无。有者，所谓三十二相、八十种好、十力、四无所畏、三念处、大慈大悲、首楞严等无量三昧，金刚等无量三昧，方便等无量三昧，五智印等无量三昧，是名为有；无者，所谓如来过去诸善、不善、无记、业因果报、烦恼五阴、十二因缘，是名为无。

善男子，如有无，善不善，有漏无漏，世间非世间，圣非圣，有为无为，实不实，寂静非寂静，诤非诤，界非界，烦恼非烦恼，取非取，受记非受记，有非有，三世非三世，时非时，常无常，我无我，乐无乐，净无净，色受想行识非色受想行识，内入非内入，外入非外入，十二因缘非十二因缘，是名如来佛性有无。乃至一阐提佛性有无，亦复如是。

善男子，我虽说言一切众生悉有佛性，众生不解佛如是等随自意语。善男子，如是语者，后身菩萨尚不能解，况于二乘其余菩萨？善男子，我往一时在耆阇崛山，与弥勒菩萨共论世谛，舍利弗等五百声闻于是事中都不识知，何况出世第一义谛？

善男子，或有佛性，一阐提有，善根人无；或有佛性，善根人有，一阐提无；或有佛性，二人俱有；或有佛性，二人俱无。善男子，我诸弟子若解如是四句义者，不应难言一阐提人定有佛性，定无佛性。若言众生悉有佛性，是名如来随自意语。如来如是随自意语，众生云何一向作解？

若有说言，众生佛性非有如虚空，非无如兔角，何以故？虚空常故，兔角无故，是故得言亦有亦无，有故，破兔角；无故，破虚空，如是说者，不谤三宝。

善男子，夫佛性者，不名一法，不名十法，不名百法，不名千法，不名万法。未得阿耨多罗三藐三菩提时，一切善不善无记，尽名佛性。如来或时因中说果，果中说因，是名如来随自意语。

善男子，知烦恼、烦恼因、烦恼果报、烦恼轻重，为断烦恼修行道者，即是如来。

世尊，云何能断一切诸有？佛言：善男子，若观实相，是人能断一切诸有。须跋陀言：世尊，云何名为实相？善男子，无相之相，名为实相。世尊，云何名为无相之相？善男子，一切法无自相、他相及自他相，无无因相，无作相，无受相，无作者相，无受者相，无法非法相，无男女相，无士夫相，无微尘相，无时节相，无为自相，无为他相，无为自他相，无有相，无无相，无生相，无生者相，无因相，无因因相，无果相，无果果相，无昼夜相，无明暗相，无见相，无见者相，无闻相，无闻者相，无觉知相，无觉知者相，无菩提相，无得菩提者相，无业相，无业主相，无烦恼相，无烦恼主相。善男子，如是等相，随所灭处，名真实相。

善男子，一切诸法，皆是虚假，随其灭处，是名为实，是名实相，是名法界，名毕竟智，名第一义谛，名第一义空。善男子，是相、法界、毕竟智、第一义谛、第一义空，下智观故，得声闻菩提；中智观故，得缘觉菩提；上智观故，得无上菩提。

尔时世尊，如是逆顺入诸禅已，普告大众：我以甚深般若遍观三界一切六道、诸山大海、大地含生，如是三界，根本性离，毕竟寂灭，同虚空相，无名无识，永断诸有，本来平等，无高下想。无见无闻，无觉无知，不可系缚，不可解脱。无众生，无寿命，不生不起，不尽不灭。非世间，非非世间，涅槃生死，皆不可得，二际平等，等诸法故。闲居静住，无所施为，究竟安置，必不可得。从无住法，法性施为，断一切相，一无所有，法相如是。其知是者，名出世人，是事不知，名生死始。汝等大众，应断无明，灭生死始。

如是逆顺入超禅已，复告大众：我以摩诃般若，遍观三界有情无情，一切人法，悉皆究竟，无系缚者，无解脱者，无主无依，不可摄持。不出三界，不入诸有，本来清净，无垢无烦恼。与虚空等，不平等，非不平等。尽诸动念，思想心息。如是法相，名大涅槃。真见此法，名为解脱。凡夫不知，名曰无明。

如是逆顺入超禅已，复告大众：我以佛眼遍观三界一切诸法，无明本际，性本解脱，于十方求，了不能得，根本无故。所因枝叶，皆悉解脱，无明解脱故，乃至老死皆得解脱。以是因缘，我今安住常寂灭光，名大涅槃。

大乘方等经典法要合集

卷二

法华经法要第三

佛所成就第一希有难解之法，唯佛与佛乃能究尽诸法实相。

所谓诸法如是相，如是性，如是体，如是力，如是作，如是因，如是缘，如是果，如是报，如是本末究竟等。

世雄不可量，诸天及世人，一切众生类，无能知佛者。

是法不可示，言辞相寂灭。

假使满世间，皆如舍利弗，尽思共度量，不能测佛智。

新发意菩萨，供养无数佛，了达诸义趣，又能善说法，如稻麻竹苇，充满十方刹，一心以妙智，于恒河沙劫，咸皆共思量，不能知佛智。

世尊法久后，要当说真实。

佛所得法甚深难解，有所言说意趣难知，一切声闻、辟支佛所不能及。

止，止！不须复说。若说是事，一切世间诸天及人皆当惊疑。

若说是事，一切世间天、人、阿修罗皆当惊疑，增上慢比丘将坠于大坑。

止止不须说，我法妙难思。诸增上慢者，闻必不敬信。

说此语时，会中有比丘、比丘尼、优婆塞、优婆夷五千人等，即从座起，礼佛而退。所以者何？此辈罪根深重及增上慢，未得谓得、未证谓证，有如此失，是以不住。世尊默然而不制止。

我今此众，无复枝叶，纯有贞实。舍利弗！如是增上慢人，退亦佳矣。

如是妙法，诸佛如来时乃说之，如优昙钵华，时一现耳。

诸佛随宜说法，意趣难解。所以者何？我以无数方便，种种因缘、譬喻言辞，演说诸法。

是法非思量分别之所能解，唯有诸佛乃能知之。所以者何？诸佛世尊唯以一大事因缘故出现于世。

时，舍利弗语龙女言：汝谓不久得无上道，是事难信。所以者何？女身垢秽，非是法器，云何能得无上菩提？佛道悬旷，经无量劫勤苦积行，具修诸度，然后乃成。又女人身犹有五障：一者、不得作梵天王，二者、帝释，三者、魔王，四者、转轮圣王，五者、佛身。云何女身速得成佛？

尔时龙女有一宝珠，价直三千大千世界，持以上佛。佛即受之。龙女谓智积菩萨、尊者舍利弗言：我献宝珠，世尊纳受，是事疾不？答言：甚疾。女言：以汝神力，观我成佛，复速于此。

当时众会，皆见龙女忽然之间变成男子，具菩萨行，即往南方无垢世界，坐宝莲华，成等正觉，三十二相、八十种好，普为十方一切众生演说妙法。

我不爱身命，但惜无上道。

如来如实知见三界之相，无有生死、若退若出，亦无在世及灭度者，非实非虚，非如非异，不如三界见于三界，如斯之事，如来明见，无有错谬。

如是，我成佛已来，甚大久远，寿命无量阿僧祇劫，常住不灭。

有善男女等，闻我说寿命，乃至一念信，其福过于彼。

若有闻佛寿命长远，解其言趣，是人所得功德无有限量，能起如来无上之慧。

若善男子、善女人，闻我说寿命长远，深心信解，则为见佛常在耆阇崛山，共大菩萨、诸声闻众围绕说法。又见此娑婆世界，其地琉璃，坦然平正，阎浮檀金以界八道，宝树行列，诸台楼观皆悉宝成，其菩萨众咸处其中。若有能如是观者，当知是为深信解相。

金刚经法要

诸菩萨摩诃萨应如是降伏其心：所有一切众生之类，若卵生、若胎生、若湿生、若化生；若有色、若无色；若有想、若无想、若非有想非无想，我皆令入无余涅槃而灭度之。如是灭度无量无数无边众生，实无众生得灭度者。

若菩萨有我相、人相、众生相、寿者相，即非菩萨。

菩萨于法应无所住行于布施，所谓不住色布施，不住声香味触法布施。须菩提，菩萨应如是布施，不住于相。

若菩萨不住相布施，其福德不可思量。

菩萨但应如所教住。

须菩提，于意云何？可以身相见如来不？不也，世尊！不可以身相得见如来。何以故？如来所说身相，即非身相。

凡所有相，皆是虚妄。若见诸相非相，即见如来。

须菩提白佛言：世尊！颇有众生得闻如是言说章句，生实信不？佛告须菩提：莫作是说。如来灭后，后五百岁，有持戒修福者，于此章句能生信心，以此为实。当知是人不于一佛二佛三四五佛而种善根，已于无量千万佛所种诸善根。

是诸众生若心取相，则为著我人众生寿者。若取法相，即著我人众生寿者。何以故？若取非法相，即著我人众生寿者，是故不应取法，不应取非法。

汝等比丘，知我说法如筏喻者，法尚应舍，何况非法。

须菩提，于意云何？如来得阿耨多罗三藐三菩提耶？如来有所说法耶？须菩提言：如我解佛所说义，无有定法名阿耨多罗三藐三菩提，亦无有定法，如来可说。

如来所说法，皆不可取、不可说，非法、非非法。

一切圣贤皆以无为法而有差别。

是福德即非福德性，是故如来说福德多。

一切诸佛，及诸佛阿耨多罗三藐三菩提法，皆从此经出。

所谓佛法者，即非佛法。

须陀洹能作是念：我得须陀洹果不？须菩提言：不也，世尊！何以故？须陀洹名为入流，而无所入，不入色声香味触法，是名须陀洹。

斯陀含能作是念：我得斯陀含果不？须菩提言：不也，世尊！何以故？斯陀含名一往来，而实无往来，是名斯陀含。

阿那含能作是念：我得阿那含果不？须菩提言：不也，世尊！何以故？阿那含名为不来，而实无不来，是名阿那含。

阿罗汉能作是念：我得阿罗汉道不？须菩提言：不也，世尊！何以故？实无有法，名阿罗汉。

若阿罗汉作是念：我得阿罗汉道，即著我人众生寿者。

佛说我得无诤三昧，人中最为第一，是第一离欲阿罗汉。我不作是念：我是离欲阿罗汉。世尊！我若作是念：我得阿罗汉道，世尊则不说须菩提是乐阿兰那行者！

以须菩提实无所行，而名须菩提，是乐阿兰那行。

佛告须菩提：于意云何？如来昔在然灯佛所，于法有所得不？不也，世尊！如来在然灯佛所，于法实无所得。

须菩提，于意云何？菩萨庄严佛土不？不也，世尊！何以故？庄严佛土者，即非庄严，是名庄严。

诸菩萨摩诃萨应如是生清净心，不应住色生心，不应住声香味触法生心，应无所住而生其心。

随说是经，乃至四句偈等，当知此处，一切世间、天人、阿修罗，皆应供养，如佛塔庙。何况有人尽能受持读诵。

须菩提，当知是人成就最上第一希有之法，若是经典所在之处，则为有佛，若尊重弟子。

世尊！当何名此经，我等云何奉持？佛告须菩提：是经名为金刚般若波罗蜜，以是名字，汝当奉持。

须菩提，于意云何？如来有所说法不？须菩提白佛言：世尊！如来无所说。

若复有人得闻是经，信心清净，则生实相。当知是人，成就第一希有功德。

是实相者，即是非相，是故如来说名实相。

我相即是非相、人相、众生相、寿者相，即是非相。

离一切诸相，则名诸佛。

若复有人得闻是经，不惊、不怖、不畏，当知是人甚为希有。

如来说第一波罗蜜，非第一波罗蜜，是名第一波罗蜜。

如我昔为歌利王割截身体，我于尔时，无我相、无人相、无众生相、无寿者相。

我于往昔节节支解时，若有我相、人相、众生相、寿者相，应生嗔恨。

菩萨应离一切相，发阿耨多罗三藐三菩提心。

不应住色生心，不应住声香味触法生心，应生无所住心。

若心有住，即为非住。

是故佛说菩萨心不应住色布施。

如来说一切诸相，即是非相。又说一切众生，即非众生。

如来所得法，此法无实无虚。

若菩萨心住于法而行布施，如人入暗，即无所见。若菩萨心不住法而行布施，如人有目，日光明照，见种种色。

以要言之，是经有不可思议、不可称量、无边功德。如来为发大乘者说，为发最上乘者说。

若有人能受持读诵，广为人说，如来悉知是人，悉见是人，皆得成就不可量、不可称、无有边、不可思议功德。如是人等，即为荷担如来阿耨多罗三藐三菩提。

若乐小法者，著我见、人见、众生见、寿者见，则于此经，不能听受、读诵、为人解说。

在在处处，若有此经，一切世间、天、人、阿修罗，所应供养。当知此处，则为是塔，皆应恭敬，作礼围绕，以诸华香，而散其处。

若善男子、善女人，受持读诵此经，若为人轻贱，是人先世罪业，应堕恶道，以今世人轻贱故，先世罪业，则为消灭，当得阿耨多罗三藐三菩提。

若善男子、善女人，于后末世，有受持读诵此经，所得功德，我若具说者，或有人闻，心即狂乱，狐疑不信。须菩提，当知是经义不可思议，果报亦不可思议。

佛告须菩提：善男子、善女人，发阿耨多罗三藐三菩提者，当生如是心，我应灭度一切众生。灭度一切众生已，而无有一众生实灭度者。何以故？须菩提，若菩萨有我相、人相、众生相、寿者相，即非菩萨。

实无有法发阿耨多罗三藐三菩提心者。

须菩提，于意云何？如来于然灯佛所，有法得阿耨多罗三藐三菩提不？不也，世尊！如我解佛所说义，佛于然灯佛所，无有法得阿耨多罗三藐三菩提。

实无有法如来得阿耨多罗三藐三菩提。

若有法得阿耨多罗三藐三菩提，然灯佛则不与我授记：汝于来世，当得作佛，号释迦牟尼。

以实无有法得阿耨多罗三藐三菩提，是故然灯佛与我授记，作是言：汝于来世，当得作佛，号释迦牟尼。

如来者，即诸法如义。

若有人言：如来得阿耨多罗三藐三菩提。须菩提，实无有法佛得阿耨多罗三藐三菩提。

如来所得阿耨多罗三藐三菩提，于是中无实无虚。

一切法皆是佛法。

菩萨亦如是。若作是言：我当灭度无量众生，即不名菩萨。何以故？须菩提，无有法名为菩萨。

是故佛说一切法无我、无人、无众生、无寿者。

若菩萨作是言：我当庄严佛土，是不名菩萨。何以故？如来说庄严佛土者，即非庄严，是名庄严。

若菩萨通达无我法者，如来说名真是菩萨。

尔所国土中所有众生，若干种心，如来悉知。何以故？如来说诸心皆为非心，是名为心。

过去心不可得，现在心不可得，未来心不可得。

若福德有实，如来不说得福德多。以福德无故，如来说得福德多。

汝勿谓如来作是念：我当有所说法。

若人言如来有所说法，即为谤佛，不能解我所说故。

说法者，无法可说，是名说法。

彼非众生，非不众生。

众生众生者，如来说非众生，是名众生。

须菩提白佛言：世尊！佛得阿耨多罗三藐三菩提，为无所得耶？佛言：如是，如是。须菩提，我于阿耨多罗三藐三菩提乃至无有少法可得，是名阿耨多罗三藐三菩提。

是法平等，无有高下，是名阿耨多罗三藐三菩提。

以无我、无人、无众生、无寿者，修一切善法，即得阿耨多罗三藐三菩提。须菩提，所言善法者，如来说即非善法，是名善法。

汝等勿谓如来作是念：我当度众生。须菩提，莫作是念。何以故？实无有众生如来度者。若有众生如来度者，如来则有我、人、众生、寿者。

如来说有我者，则非有我，而凡夫之人以为有我。须菩提，凡夫者，如来说即非凡夫。

若以三十二相观如来者，转轮圣王即是如来。

若以色见我，以音声求我，是人行邪道，不能见如来。

须菩提，莫作是念：如来不以具足相故，得阿耨多罗三藐三菩提。须菩提，汝若作是念，发阿耨多罗三藐三菩提心者，说诸法断灭。

发阿耨多罗三藐三菩提心者，于法不说断灭相。

若复有人知一切法无我，得成于忍，此菩萨胜前菩萨所得功德。

菩萨所作福德，不应贪著，是故说不受福德。

若有人言：如来若来若去、若坐若卧，是人不解我所说义。何以故？如来者，无所从来，亦无所去，故名如来。

若世界实有，即是一合相。如来说一合相，即非一合相，是名一合相。

一合相者，即是不可说，但凡夫之人贪著其事。

发阿耨多罗三藐三菩提心者，于一切法，应如是知，如是见，如是信解，不生法相。

云何为人演说？不取于相，如如不动。

一切有为法，如梦幻泡影，如露亦如电，应作如是观。

楞伽经法要

楞伽王，譬如壁上彩画众生，无有觉知，世间众生，悉亦如是，无业无报，诸法亦然，无闻无说。楞伽王，世间众生，犹如变化，凡夫外道，不能了达。楞伽王，能如是见，名为正见；若他见者，名分别见。

寂灭者，所谓一缘，一缘者，是最胜三昧，从此能生自证圣智，以如来藏而为境界。

大慧，现识以不思议熏变为因，分别事识以分别境界及无始戏论习气为因。大慧，阿赖耶识虚妄分别种种习气灭，即一切根识灭，是名相灭。大慧，相续灭者，谓所依因灭及所缘灭，即相续灭。所依因者，谓无始戏论虚妄习气；所缘者，谓自心所见分别境界。

大慧，譬如泥团与微尘，非异非不异；金与庄严具亦如是。大慧，若泥团与微尘异者，应非彼成，而实彼成，是故不异。若不异者，泥团微尘应无分别。大慧，转识、藏识若异者，藏识非彼因；若不异者，转识灭，藏识亦应灭，然彼真相不灭。大慧，识真相不灭，但业相灭。若真相灭者，藏识应灭。若藏识灭者，即不异外道断灭论。

大慧，我今当说，若了境如幻，自心所现，则灭妄想三有苦及无知、爱、业缘。

大慧，菩萨摩诃萨欲得佛身，应当远离蕴界处心、因缘所作、生住灭法、戏论分别。但住心量，观察三有，无始时来，妄习所起；思惟佛地，无相无生，自证圣法；得心自在，无功用行，如如意宝，随宜现身，令达唯心，渐入诸地。是故，大慧，菩萨摩诃萨，于自悉檀，应善修学。

大慧，如是藏识，行相微细，唯除诸佛及住地菩萨，其余一切二乘、外道定慧之力，皆不能知。唯有修行如实行者，以智慧力，了诸地相，善达句义，无边佛所，广集善根，不妄分别，自心所见，能知之耳！

大慧，诸修行人，宴处山林，上中下修，能见自心，分别流注，得诸三昧、自在力通，诸佛灌顶，菩萨围绕。知心意意识所行境界，超爱、业、无明生死大海。是故汝等，应当亲近诸佛菩萨，如实修行，大善知识。

复次大慧，菩萨摩诃萨，若欲了知能取所取分别境界，皆是自心之所现者，当离愦闹、昏滞睡眠，初中后夜，勤加修习，远离声闻外道邪论及二乘法，通达自心分别之相。

大慧，身及资生器世间等，一切皆唯分别所现。

大慧，应知兔角离于有无，诸法悉然，勿生分别。

大慧，汝应远离兔角、牛角，虚空及色，所有分别。汝及诸菩萨摩诃萨，应常观察自心所见分别之相，于一切国土，为诸佛子说观察自心修行之法。

复次大慧，法性所流佛，说一切法自相共相，自心现习气因相，妄计性所执因相，更相系属种种幻事，皆无自性。而诸众生种种执著，取以为实，悉不可得。复次大慧，妄计自性，执著缘起自性起。大慧，譬如幻师，以幻术力，依草木瓦石，幻作众生，若干色像，令其见者，种种分别，皆无真实。大慧，此亦如是，由取著境界习气力故，于缘起性中，有妄计性，种种相现，是名妄计性生。大慧，是名法性所流佛说法相。

大慧，法性佛者，建立自证智所行，离心自性相。

大慧，化佛说施、戒、忍、进、禅定、智慧，蕴界处法，及诸解脱诸识行相，建立差别。越外道见，超无色行。

复次大慧，法性佛，非所攀缘，一切所缘、一切所作相、根量等相悉皆远离，非凡夫、二乘及诸外道执著我相所取境界。是故大慧，于自证圣智胜境界相，当勤修学。于自心所现分别见相，当速舍离。

云何自证圣智殊胜相？谓明见苦、空、无常、无我，诸谛境界，离欲寂灭故，于蕴界处，若自若共、外不坏相，如实了知故，心住一境。住一境已，获禅解脱、三昧道果，而得出离，住自证圣智境界乐，未离习气及不思议变易死，是名声闻乘自证圣智境界相。菩萨摩诃萨虽亦得此圣智境界，以怜愍众生故，本愿所持故，不证寂灭门及三昧乐。诸菩萨摩诃萨，于此自证圣智乐中，不应修学。

大慧，我第一义常不思议，第一义因相成，远离有无。自证圣智所行相故有相，第一义智为其因故有因，离有无故。非作者，如虚空、涅槃、寂灭法故，常不思议。是故我说常不思议，不同外道所有诤论。大慧，此常不思议，是诸如来自证圣智所行真理，是故菩萨当勤修学。

复次大慧，诸声闻畏生死妄想苦而求涅槃，不知生死涅槃差别之相，一切皆是妄分别有，无所有故，妄计未来诸根境灭，以为涅槃。不知证自智境界，转所依藏识，为大涅槃。

彼愚痴人，说有三乘，不说唯心，无有境界。大慧，彼人不知去来现在诸佛所说自心境界，取心外境，常于生死，轮转不绝。

复次大慧，去来现在诸如来说一切法不生。何以故？自心所见，非有性故，离有无生故。如兔马等角，凡愚妄取。唯自证圣智所行之处，非诸愚夫二分别境。大慧，身及资生器世间等，一切皆是藏识影像，所取、能取二种相现。彼诸愚夫，堕生住灭二见中故，于中妄起有无分别。大慧，汝于此义，当勤修学。

大慧，云何知是声闻乘种性？谓若闻说于蕴界处自相共相，若知若证，举身毛竖，心乐修习，于缘起相，不乐观察，应知此是声闻乘种性。彼于自乘见所证已，于五六地断烦恼结，不断烦恼习，住不思议死，正师子吼言：我生已尽，梵行已立，所作已办，不受后有。修习人无我，乃至生于得涅槃觉。

大慧，复有众生求证涅槃，言能觉知我、人、众生、养者、取者，此是涅槃。复有说言，见一切法，因作者有，此是涅槃。大慧，彼无解脱，以未能见法无我故。此是声闻乘及外道种性，于未出中，生出离想。应勤修习，舍此恶见。

大慧，云何知是缘觉乘种性？谓若闻说缘觉乘法，举身毛竖，悲泣流泪。离愦闹缘，无所染著。有时闻说，现种种身，或聚或散，神通变化，其心信受，无所违逆。当知此是缘觉乘种性，应为其说缘觉乘法。

大慧，如来乘种性所证法有三种，所谓自性无自性法、内身自证圣智法、外诸佛刹广大法。大慧，若有闻说此一一法，及自心所现身财建立阿赖耶识不思议境，不惊、不怖、不畏，当知此是如来乘性。

大慧，非于生死外有涅槃，非于涅槃外有生死，生死、涅槃无相违相。如生死、涅槃，一切法亦如是，是名无二相。大慧，空、无生、无二、无自性相，汝当勤学。

大慧，诸修多罗随顺一切众生心说，而非真实在于言中。譬如阳焰，诳惑诸兽，令生水想，而实无水。众经所说，亦复如是，随诸愚夫自所分别，令生欢喜，非皆显示圣智证处真实之法。

大慧，应随顺义，莫著言说。

如来亦尔，于远离一切分别相无我法中，以种种智慧方便善巧，或说如来藏，或说为无我，种种名字，各各差别。

大慧，我说如来藏，为摄著我诸外道众，令离妄见，入三解脱，速得证于阿耨多罗三藐三菩提。是故诸佛说如来藏，不同外道所说之我。若欲离于外道见者，应知无我如来藏义。

佛言：大慧，菩萨摩诃萨具四种法，成大修行。何者为四？谓观察自心所现故，远离生住灭见故，善知外法无性故，专求自证圣智故。若诸菩萨成此四法，则得名为大修行者。

大慧，云何观察自心所现？谓观三界，唯是自心，离我、我所，无动作、无来去，无始执著过习所熏，三界种种色行名言系缚，身资所住，分别随入之所显现。菩萨摩诃萨如是观察自心所现。

大慧，云何得离生住灭见？所谓观一切法如幻梦生，自他及俱，皆不生故，随自心量，之所现故，见外物无有故，见诸识不起故，及众缘无积故，分别因缘，起三界故。如是观时，若内、若外，一切诸法，皆不可得，知无体实，远离生见，证如幻性，即时逮得无生法忍，住第八地，了心意意识、五法、自性、二无我境，转所依止，获意生身。

大慧，云何观察外法无性？谓观察一切法，如阳焰、如梦境、如毛轮，无始戏论，种种执著，虚妄恶习，为其因故。如是观察一切法时，即是专求自证圣智。

大慧，渐次与顿，皆悉不生，但有心现，身资等故，外自共相，皆无性故，唯除识起，自分别见。大慧，是故应离因缘所作和合相中渐、顿生见。

第一义者，是圣乐处，因言而入，非即是言。第一义者，是圣智内自证境，非言语分别智境，言语分别，不能显示。

大慧，言语者，起灭、动摇、展转因缘生。若展转缘生，于第一义不能显示。第一义者，无自他相。言语有相，不能显示。

第一义者，但唯自心，种种外想，悉皆无有，言语分别，不能显示。是故大慧，应当远离，言语分别。

大慧，诸修行者，转心意识，离能所取，住如来地自证圣法，于有及无，不起于想。大慧，诸修行者，若于境界，起有无执，则著我、人、众生、寿者。大慧，一切诸法，自相共相，是化佛说，非法佛说。大慧，化佛说法，但顺愚夫，所起之见，不为显示自证圣智三昧乐境。

佛告大慧：一切识自性习气，及藏识意、意识见习转已，我及诸佛说名涅槃，即是诸法性空境界。

大慧，非一切佛土皆有言说。言说者，假安立耳！大慧，或有佛土瞪视显法，或现异相，或复扬眉，或动目睛，或示微笑、嚬呻、謦欬、忆念、动摇，以如是等而显于法。大慧，如不瞬世界、妙香世界及普贤如来佛土之中，但瞪视不瞬，令诸菩萨获无生法忍，及诸胜三昧。

大慧，非由言说而有诸法。此世界中蝇蚁等虫，虽无言说，成自事故。

尔时，大慧菩萨摩诃萨复白佛言：世尊，所说常声，依何处说？

佛言：大慧，依妄法说。以诸妄法，圣人亦现，然不颠倒。大慧，譬如阳焰、火轮、垂发、乾闼婆城、梦幻、镜像，世无智者，生颠倒解，有智不然，然非不现。大慧，妄法现时，无量差别，然非无常。何以故？离有无故。云何离有无？一切愚夫种种解故。如恒河水，有见不见，饿鬼不见，不可言有；余所见故，不可言无。圣于妄法，离颠倒见。

大慧，妄法是常，相不异故。非诸妄法有差别相，以分别故，而有别异，是故妄法，其体是常。

大慧，云何而得妄法真实？谓诸圣者，于妄法中不起颠倒，非颠倒觉。若于妄法有少分想，则非圣智。有少想者，当知则是愚夫戏论，非圣言说。

何谓智人分别妄法而得成就佛乘种性？所谓了达一切唯是自心分别所见，无有外法。

大慧，有诸愚夫分别妄法种种事物，决定如是，决定不异，此则成就生死乘性。

大慧，彼妄法中种种事物，非即是物，亦非非物。大慧，即彼妄法，诸圣智者心意意识、诸恶习气、自性法转依故，即说此妄名为真如。是故真如离于心识，我今明了显示此句。离分别者，悉离一切诸分别故。

佛言：大慧，菩萨摩诃萨，依诸圣教无有分别，独处闲静，观察自觉，不由他悟，离分别见，上上升进，入如来地。如是修行，名自证圣智行相。

云何名一乘行相？谓得证知一乘道故。云何名为知一乘道？谓离能取、所取分别，如实而住。

大慧，声闻、缘觉，无自般涅槃法故，我说一乘。以彼但依如来所说调伏远离，如是修行而得解脱，非自所得。又彼未能除灭智障及业习气，未觉法无我，未名不思议变易死，是故我说以为三乘。若彼能除一切过习，觉法无我，是时乃离三昧所醉，于无漏界而得觉悟已，于出世上上无漏界中，修诸功德，普使满足，获不思议自在法身。

尔时，大慧菩萨摩诃萨复白佛言：世尊，如世尊说：我于某夜成最正觉，乃至某夜当入涅槃，于其中间，不说一字，亦不已说，亦不当说，不说是佛说。世尊，依何密意作如是语？

佛言：大慧，依二密法故，作如是说。云何二法？谓自证法，及本住法。

云何自证法？谓诸佛所证，我亦同证，不增不减。证智所行，离言说相，离分别相，离名字相。

云何本住法？谓法本性，如金等在矿，若佛出世、若不出世，法住、法位、法界、法性皆悉常住。大慧，譬如有人行旷野中，见向古城平坦旧道，即便随入，止息游戏。大慧，于汝意云何？彼作是道及以城中种种物耶？白言：不也。

佛言：大慧，我及诸佛所证真如，常住法性亦复如是。是故说言：始从成佛乃至涅槃，于其中间不说一字，亦不已说，亦不当说。

一切二乘及诸菩萨，有二种宗法相。何等为二？谓宗趣法相、言说法相。

宗趣法相者，谓自所证殊胜之相，离于文字语言分别，入无漏界，成自地行，超过一切不正思觉，伏魔外道，生智慧光，是名宗趣法相。

言说法相者，谓说九部种种教法，离于一异、有无等相，以巧方便随众生心令入此法，是名言说法相。

佛言：大慧，语者，所谓分别习气而为其因，依于喉、舌、唇、齶、齿、辅而出种种音声文字，相对谈说，是名为语。

云何为义？菩萨摩诃萨住独一静处，以闻思修慧，思惟观察向涅槃道自智境界，转诸习气，行于诸地种种行相，是名为义。

复次大慧，菩萨摩诃萨善于语义，知语与义不一不异，义之与语亦复如是。若义异语，则不应因语而显于义，而因语见义，如灯照色。大慧，譬如有人，持灯照物，知此物如是，在如是处。菩萨摩诃萨亦复如是，因语言灯，入离言说自证境界。

复次大慧，生灭是识，不生灭是智；堕相无相及以有无种种相因是识，离相无相及有无因是智；有积集相是识，无积集相是智；著境界相是识，不著境界相是智；三和合相应生是识，无碍相应自性相是智；有得相是识，无得相是智。证自圣智所行境界，如水中月，不入不出故。

大慧，三世如来有二种法，谓言说法及如实法。言说法者，谓随众生心为说种种诸方便教。如实法者，谓修行者于心所现离诸分别，不堕一异、俱不俱品，超度一切心意意识，于自觉圣智所行境界，离诸因缘相应见相，一切外道、声闻、缘觉堕二边者所不能知，是名如实法。此二种法，汝及诸菩萨摩诃萨，当善修学。

我说二种法，言教及如实，教法示凡夫，实为修行者。

大慧，如我所说，诸法无我，以诸法中，无有我性，故说无我，非是无有诸法自性，如来句义应知亦然。大慧，譬如牛无马性、马无牛性，非无自性。一切诸法亦复如是，无有自相，而非有即有，非诸凡愚之所能知。何故不知？以分别故。一切法空，一切法无生，一切法无自性，悉亦如是。

超一切量故，唯有言说。唯有言说故，则无有生。无有生故，则无有灭。无有灭故，则如虚空。大慧，虚空非作非所作。非作非所作故，远离攀缘。远离攀缘故，出过一切诸戏论法。出过一切诸戏论法，即是如来。如来，即是正等觉体。正等觉者，永离一切诸根境界。

大慧，菩萨摩诃萨生胜妙处，欲令众生安住大乘，以十自在力现众色像，随其所宜，说真实法。真实法者，无异无别，不来不去，一切戏论，悉皆息灭。是故大慧，善男子、善女人，不应如言执著于义。何以故？真实之法，离文字故。

大慧，实义者，微妙寂静，是涅槃因。言说者，与妄想合，流转生死。大慧，实义者，从多闻得。多闻者，谓善于义，非善言说。善义者，不随一切外道恶见，身自不随，亦令他不随，是则名曰于义多闻。欲求义者，应当亲近。与此相违，著文字者，宜速舍离。

大慧，八地菩萨所得三昧，同诸声闻、缘觉涅槃。以诸佛力所加持故，于三昧门，不入涅槃。若不持者，便不化度一切众生，不能满足如来之地，亦则断绝如来种性。是故诸佛为说如来不可思议诸大功德，令其究竟不入涅槃。声闻、缘觉著三昧乐，是故于中，生涅槃想。

大慧，第一义中，无有次第，亦无相续，远离一切境界分别，此则名为寂灭之法。

佛言：大慧，无始虚伪过习因灭，了知外境，自心所现，分别转依，名为解脱，非灭坏也，是故不得言无边际。大慧，无边际者，但是分别异名。大慧，离分别心，无别众生，以智观察内外诸法，知与所知，悉皆寂灭。大慧，一切诸法唯是自心分别所见，不了知故，分别心起，了心则灭。

大慧，五识身，非流转，不受苦乐，非涅槃因。如来藏，受苦乐，与因俱。有生灭，四种习气之所迷覆，而诸凡愚分别熏心，不能了知，起刹那见。

大慧，意及意识、眼识等七，习气为因，是刹那性，离无漏善非流转法。大慧，如来藏者，生死流转及是涅槃苦乐之因，凡愚不知，妄著于空。

大慧，变化如来，金刚力士常随卫护，非真实佛。真实如来，离诸限量，二乘、外道所不能知，住现法乐，成就智忍，不假金刚力士所护。一切化佛，不从业生，非即是佛，亦非非佛。譬如陶师，众事和合，而有所作。化佛亦尔，众相具足，而演说法，然不能说自证圣智所行之境。

大乘经典法要合集

楞严经法要第四

汝等当知：一切众生，从无始来，生死相续，皆由不知常住真心，性净明体，用诸妄想。此想不真，故有轮转。

一切众生，从无始来，种种颠倒，业种自然，如恶叉聚。诸修行人，不能得成无上菩提，乃至别成声闻、缘觉，及成外道、诸天魔王，及魔眷属，皆由不知二种根本，错乱修习，犹如煮沙，欲成嘉馔，纵经尘劫，终不能得。

云何二种？阿难，一者、无始生死根本。则汝今者，与诸众生，用攀缘心，为自性者。二者、无始菩提涅槃，元清净体。则汝今者识精元明，能生诸缘，缘所遗者。由诸众生，遗此本明，虽终日行，而不自觉，枉入诸趣。

纵灭一切见、闻、觉、知，内守幽闲，犹为法尘分别影事。

一切众生，从无始来，迷己为物，失于本心，为物所转，故于是中，观大观小。若能转物，则同如来。

十方如来，及大菩萨，于其自住三摩地中，见与见缘，并所想相，如虚空华，本无所有。此见及缘，元是菩提，妙净明体，云何于中，有是非是？

阿难！我说世间，诸因缘相，非第一义。

一切浮尘，诸幻化相，当处出生，随处灭尽。

幻妄称相，其性真为，妙觉明体。如是乃至五阴、六入、从十二处、至十八界，因缘和合，虚妄有生。因缘别离，虚妄名灭。殊不能知，生灭、去来，本如来藏，常住妙明，不动周圆，妙真如性。性真常中，求于去来，迷悟生死，了无所得。

汝元不知，如来藏中，性色真空，性空真色，清净本然，周遍法界。随众生心，应所知量，循业发现。世间无知，惑为因缘，及自然性。皆是识心，分别计度，但有言说，都无实义。

一切世间，诸所有物，皆即菩提，妙明元心。心精遍圆，含裹十方。反观父母，所生之身，犹彼十方，虚空之中，吹一微尘，若存若亡。如湛巨海，流一浮沤，起灭无从。了然自知，获本妙心，常住不灭。

明妄非他，觉明为咎。所妄既立，明理不踰。

富楼那！十方如来，亦复如是。此迷无本，性毕竟空。昔本无迷，似有迷觉。觉迷迷灭，觉不生迷。亦如翳人，见空中华，翳病若除，华于空灭。忽有愚人，于彼空华所灭空地，待华更生。汝观是人，为愚为慧？

富楼那言：空元无华，妄见生灭。见华灭空，已是颠倒，敕令更出，斯实狂痴，云何更名如是狂人为愚为慧？佛言：如汝所解。云何问言：诸佛如来妙觉明空，何当更出，山河大地？又如金矿，杂于精金，其金一纯，更不成杂。如木成灰，不重为木。诸佛如来菩提涅槃，亦复如是。众生迷闷，背觉合尘，故发尘劳，有世间相。我以妙明，不灭不生，合如来藏。而如来藏，唯妙觉明，圆照法界。是故于中，一为无量，无量为一；小中现大，大中现小；不动道场，遍十方界；身含十方，无尽虚空；于一毛端，现宝王刹；坐微尘里，转大法轮。灭尘合觉，故发真如妙觉明性。

如何世间三有众生及出世间声闻缘觉，以所知心，测度如来，无上菩提？用世语言，入佛知见？譬如琴瑟、箜篌、琵琶，虽有妙音，若无妙指，终不能发。汝与众生，亦复如是。宝觉真心，各各圆满，如我按指，海印发光，汝暂举心，尘劳先起。由不勤求，无上觉道，爱念小乘，得少为足。

佛言：妙觉明圆，本圆明妙，既称为妄，云何有因？若有所因，云何名妄？自诸妄想，展转相因，从迷积迷，以历尘劫，虽佛发明，犹不能返。如是迷因，因迷自有，识迷无因，妄无所依，尚无有生，欲何为灭得菩提者？如寤时人，说梦中事，心纵精明，欲何因缘，取梦中物？况复无因，本无所有。如彼城中演若达多，岂有因缘，自怖头走？忽然狂歇，头非外得。纵未歇狂，亦何遗失？富楼那！妄性如是，因何为在？汝但不随分别世间、业果、众生，三种相续，三缘断故，三因不生。则汝心中，演若达多，狂性自歇，歇即菩提。胜净明心，本周法界，不从人得，何藉劬劳，肯綮修证。譬如有人，于自衣中，系如意珠，不自觉知，穷露他方，乞食驰走，虽实贫穷，珠不曾失。忽有智者，指示其珠，所愿从心，致大饶富。方悟神珠，非从外得。即如城中，演若达多，狂性因缘，若得除灭，则不狂性，自然而出，因缘自然，理穷于是。

是故阿难，汝虽历劫忆持如来秘密妙严，不如一日修无漏业，远离世间，憎爱二苦。

阿难！第一义者：汝等若欲捐舍声闻，修菩萨乘，入佛知见，应当审观因地发心，与果地觉，为同为异？阿难！若于因地，以生灭心，为本修因，而求佛乘，不生不灭，无有是处。

汝今欲令见、闻、觉、知，远契如来，常、乐、我、净，应当先择死生根本，依不生灭，圆湛性成。以湛旋其虚妄灭生，伏还元觉。得元明觉，无生灭性，为因地心。然后圆成，果地修证。如澄浊水，贮于静器，静深不动，沙土自沉，清水现前，名为初伏客尘烦恼。去泥纯水，名为永断根本无明。明相精纯，一切变现，不为烦恼，皆合涅槃清净妙德。

摩诃迦叶，久灭意根，圆明了知，不因心念。

以诸众生，从无始来，循诸色声，逐念流转。曾不开悟，性净妙常。不循所常，逐诸生灭，由是生生，杂染流转。若弃生灭，守于真常，常光现前，根尘识心，应时销落。想相为尘，识情为垢。二俱远离，则汝法眼，应时清明，云何不成无上知觉？

汝欲识知，俱生无明，使汝轮转，生死结根，唯汝六根，更无他物。汝复欲知，无上菩提，令汝速证，安乐解脱，寂静妙常，亦汝六根，更非他物。

佛告阿难：根尘同源，缚脱无二，识性虚妄，犹如空华。阿难！由尘发知，因根有相，相见无性，同于交芦。是故汝今，知见立知，即无明本；知见无见，斯即涅槃。无漏真净，云何是中，更容他物？

阿难当知，妙性圆明，离诸名相，本来无有，世界众生。因妄有生，因生有灭，生灭名妄。灭妄名真，是称如来无上菩提及大涅槃二转依号。

圆满菩提，归无所得。

维摩诘经法要

若菩萨欲得净土，当净其心；随其心净，则佛土净。

菩萨于一切众生，悉皆平等，深心清净，依佛智慧，则能见此佛土清净。

忆念我昔，曾于林中宴坐树下，时维摩诘来谓我言：唯，舍利弗！不必是坐，为宴坐也；夫宴坐者，不于三界现身意，是为宴坐；

不起灭定而现诸威仪，是为宴坐；不舍道法而现凡夫事，是为宴坐；心不住内亦不在外，是为宴坐；于诸见不动，而修行三十七道品，是为宴坐；不断烦恼而入涅槃，是为宴坐；若能如是坐者，佛所印可。

夫说法者，无说无示；其听法者，无闻无得，譬如幻士为幻人说法，当建是意，而为说法。

若须菩提入诸邪见，不到彼岸；住于八难，不得无难；同于烦恼，离清净法；汝得无诤三昧，一切众生亦得是定；其施汝者，不名福田；供养汝者，堕三恶道；为与众魔共一手，作诸劳侣，汝与众魔，及诸尘劳，等无有异；于一切众生而有怨心，谤诸佛、毁于法，不入众数，终不得灭度，汝若如是，乃可取食。

于意云何？如来所作化人，若以是事诘，宁有惧不？我言：不也。维摩诘言：一切诸法，如幻化相，汝今不应有所惧也。所以者何？一切言说，不离是相。至于智者，不著文字，故无所惧。何以故？文字性离，无有文字，是则解脱。解脱相者，则诸法也。

诸法毕竟不生不灭，是无常义。

有佛世尊，得真天眼，常在三昧，悉见诸佛国，不以二相。

时，维摩诘来谓我言：唯，优波离！无重增此二比丘罪！当直除灭，勿扰其心。所以者何？彼罪性不在内，不在外，不在中间。如佛所说，心垢故众生垢，心净故众生净。心亦不在内，不在外，不在中间，如其心然，罪垢亦然，诸法亦然，不出于如。

夫出家者，为无为法，无为法中，无利无功德。

即时豁然，还得本心。

世尊授仁者记，一生当得阿耨多罗三藐三菩提，为用何生得受记乎？过去耶？未来耶？现在耶？若过去生，过去生已灭；若未来生，未来生未至；若现在生，现在生无住。如佛所说：比丘，汝今即时亦生亦老亦灭。若以无生得受记者，无生即是正位，于正位中，亦无受记，亦无得阿耨多罗三藐三菩提，云何弥勒受一生记乎？为从如生得受记耶？为从如灭得受记耶？若以如生得受记者，如无有生；若以如灭得受记者，如无有灭。一切众生皆如也，一切法亦如也，众圣贤亦如也，至于弥勒亦如也。若弥勒得受记者，一切众生亦应受记。所以者何？夫如者，不二不异，若弥勒得阿耨多罗三藐三菩提者，一切众生皆亦应得。所以者何？一切众生即菩提相。若弥勒得灭度者，一切众生亦当灭度。所以者何？诸佛知一切众生毕竟寂灭，即涅槃相，不复更灭。是故弥勒，无以此法诱诸天子，实无发阿耨多罗三藐三菩提心者，亦无退者。

一念知一切法是道场，成就一切智故。

诸佛国土，亦复皆空。

又仁所问：何无侍者？一切众魔，及诸外道，皆吾侍也。所以者何？众魔者乐生死，菩萨于生死而不舍；外道者乐诸见，菩萨于诸见而不动。

如此二法，无决定性，得是平等，无有余病，唯有空病。空病亦空。是有疾菩萨以无所受而受诸受，未具佛法，亦不灭受而取证也。

以离身心相，起毗梨耶波罗蜜。

法施会者，无前无后，一时供养一切众生，是名法施之会。

空其室内，除去所有及诸侍者，唯置一床。

所以者何？若住不调伏心，是愚人法；若住调伏心，是声闻法。是故菩萨不当住于调伏不调伏心，离此二法，是菩萨行。在于生死，不为污行；住于涅槃，不永灭度，是菩萨行；非凡夫行，非贤圣行，是菩萨行；非垢行，非净行，是菩萨行；虽过魔行，而现降伏众魔，是菩萨行；求一切智，无非时求，是菩萨行；虽观诸法不生，而不入正位，是菩萨行；虽观十二缘起，而入诸邪见，是菩萨行；虽摄一切众生，而不爱著，是菩萨行；虽乐远离，而不依身心尽，是菩萨行；虽行三界，而不坏法性，是菩萨行；虽行于空，而植众德本，是菩萨行；虽行无相，而度众生，是菩萨行；虽行无作，而现受身，是菩萨行；虽行无起，而起一切善行，是菩萨行；虽行六波罗蜜，而遍知众生心心数法，是菩萨行；虽行六通，而不尽漏，是菩萨行；虽行四无量心，而不贪著生于梵世，是菩萨行；虽行禅定解脱三昧，而不随禅生，是菩萨行；虽行四念处，而不毕竟永离身受心法，是菩萨行；虽行四正勤，而不舍身心精进，是菩萨行；虽行四如意足，而得自在神通，是菩萨行；虽行五根，而分别众生诸根利钝，是菩萨行；虽行五力，而乐求佛十力，是菩萨行；虽行七觉分，而分别佛之智慧，是菩萨行；虽行八正道，而乐行无量佛道，是菩萨行；虽行止观助道之法，而不毕竟堕于寂灭，是菩萨行；虽行诸法不生不灭，而以相好庄严其身，是菩萨行；虽现声闻辟支佛威仪，而不舍佛法，是菩萨行；虽随诸法究竟净相，而随所应为现其身，是菩萨行；虽观诸佛国土永寂如空，而现种种清净佛土，是菩萨行；虽得佛道转于法轮入于涅槃，而不舍于菩萨之道，是菩萨行。夫求法者，不贪躯命。

唯，舍利弗！夫求法者，不著佛求，不著法求，不著众求；夫求法者，无见苦求，无断集求，无造尽证修道之求。

法名无为，若行有为，是求有为，非求法也。是故舍利弗！若求法者，于一切法，应无所求。

从无住本，立一切法。

舍利弗言：天止此室，其已久如？答曰：我止此室，如耆年解脱。舍利弗言：止此久耶？天曰：耆年解脱，亦何如久？舍利弗默然不答。天曰：如何耆旧大智而默？答曰：解脱者无所言说，故吾于是不知所云。天曰：言说文字，皆解脱相，所以者何？解脱者，不内、不外，不在两间，文字亦不内不外，不在两间，是故舍利弗，无离文字说解脱也。所以者何？一切诸法是解脱相。

舍利弗言：不复以离淫怒痴为解脱乎？天曰：佛为增上慢人，说离淫怒痴为解脱耳；若无增上慢者，佛说淫怒痴性，即是解脱。舍利弗言：善哉！善哉！天女汝何所得？以何为证？辩乃如是！天曰：我无得无证，故辩如是。所以者何？若有得有证者，则于佛法为增上慢。

舍利弗问天：汝久如当得阿耨多罗三藐三菩提？天曰：如舍利弗还为凡夫，我乃当成阿耨多罗三藐三菩提。舍利弗言：我作凡夫，无有是处。天曰：我得阿耨多罗三藐三菩提，亦无是处。所以者何？菩提无住处，是故无有得者。舍利弗言：今诸佛得阿耨多罗三藐三菩提，已得当得，如恒河沙，皆谓何乎？天曰：皆以世俗文字数故，说有三世，非谓菩提有去来今。天曰：舍利弗！汝得阿罗汉道耶？曰：无所得故而得。天曰：诸佛菩萨，亦复如是，无所得故而得。

文殊师利问维摩诘言：菩萨云何通达佛道？维摩诘言：若菩萨行于非道，是为通达佛道。又问：云何菩萨行于非道？答曰：若菩萨行五无间，而无恼恚；至于地狱，无诸罪垢；至于畜生，无有无明憍慢等过；至于饿鬼，而具足功德；行色无色界道，不以为胜。示行贪欲，离诸染著；示行嗔恚，于诸众生，无有恚碍；示行愚痴，而以智慧调伏其心；示行悭贪，而舍内外所有，不惜身命；示行毁禁，而安住净戒，乃至小罪，犹怀大惧；示行嗔恚，而常慈忍；示行懈怠，而勤修功德；示行乱意，而常念定；示行愚痴，而通达世间、出世间慧；示行谄伪，而善方便，随诸经义；示行憍慢，而于众生，犹如桥梁；示行诸烦恼，而心常清净。示入于魔，而顺佛智慧，不随他教；示入声闻，而为众生，说未闻法；示入辟支佛，而成就大悲，教化众生；示入贫穷，而有宝手，功德无尽；示入形残，而具诸相好，以自庄严；示入下贱，而生佛种性中，具诸功德。示入羸劣丑陋，而得那罗延身，一切众生之所乐见；示入老病，而永断病根，超越死畏；示有资生，而恒观无常，实无所贪；示有妻妾婇女，而常远离五欲淤泥；现于讷钝，而成就辩才，总持无失；示入邪济，而以正济度诸众生；现遍入诸道，而断其因缘；现于涅槃，而不断生死。文殊师利！菩萨能如是行于非道，是为通达佛道。

于是维摩诘问文殊师利：何等为如来种？文殊师利言：有身为种，无明有爱为种，贪恚痴为种，四颠倒为种，五盖为种，六入为种，七识处为种，八邪法为种，九恼处为种，十不善道为种。以要言之，六十二见及一切烦恼，皆为佛种。

曰：何谓也？答曰：若见无为入正位者，不能复发阿耨多罗三藐三菩提心。譬如高原陆地不生莲华，卑湿淤泥乃生此华。如是见无为法入正位者，终不复能生于佛法，烦恼泥中乃有众生起佛法耳！又如植种于空，终不得生！粪壤之地，乃能滋茂。如是入无为正位者，不生佛法。起于我见如须弥山，犹能发于阿耨多罗三藐三菩提心，生佛法矣！是故当知，一切烦恼，为如来种。譬如不下巨海，不能得无价宝珠。如是不入烦恼大海，则不能得一切智宝。

尔时，大迦叶叹言：善哉！善哉！文殊师利！快说此语。诚如所言，尘劳之俦，为如来种。我等今者，不复堪任发阿耨多罗三藐三菩提心。乃至五无间罪，犹能发意生于佛法，而今我等永不能发？譬如根败之士，其于五欲不能复利。如是声闻诸结断者，于佛法中无所复益，永不志愿。是故文殊师利！凡夫于佛法有反复，而声闻无也。所以者何？凡夫闻佛法，能起无上道心，不断三宝。正使声闻终身闻佛法，力无畏等，永不能发无上道意。

何谓不尽有为？谓不离大慈，不舍大悲；深发一切智心，而不忽忘；教化众生，终不厌倦；于四摄法，常念顺行；护持正法，不惜躯命；种诸善根，无有疲厌。志常安住，方便回向；求法不懈，说法无吝；勤供诸佛，故入生死而无所畏；于诸荣辱，心无忧喜；不轻未学，敬学如佛；堕烦恼者，令发正念，于远离乐，不以为贵；不著己乐，庆于彼乐。在诸禅定，如地狱想；于生死中，如园观想；见来求者，为善师想；舍诸所有，具一切智想；见毁戒人，起救护想；诸波罗蜜，为父母想；道品之法，为眷属想；发行善根，无有齐限；以诸净国严饰之事，成己佛土；行无限施，具足相好；除一切恶，净身口意。生死无数劫，意而有勇；闻佛无量德，志而不倦。以智慧剑，破烦恼贼；出阴界入，荷负众生，永使解脱。以大精进，摧伏魔军，常求无念实相智慧；于世间法，少欲知足；于出世间，求之无厌，而不舍世法；不坏威仪，而能随俗；起神通慧，引导众生；得念总持，所闻不忘。善别诸根，断众生疑；以乐说辩，演说无碍。净十善道，受天人福；修四无量，开梵天道；劝请说法，随喜赞善，得佛音声；身口意善，得佛威仪。深修善法，所行转胜；以大乘教，成菩萨僧；心无放逸，不失众善。行如此法，是名菩萨不尽有为。

何谓菩萨不住无为？谓修学空，不以空为证；修学无相无作，不以无相无作为证；修学无起，不以无起为证。观于无常，而不厌善本；观世间苦，而不恶生死；观于无我，而诲人不倦；观于寂灭，而不永寂灭。观于远离，而身心修善；观无所归，而归趣善法；观于无生，而以生法荷负一切。观于无漏，而不断诸漏；观无所行，而以行法教化众生；观于空无，而不舍大悲；观正法位，而不随小乘。观诸法虚妄，无牢无人，无主无相，本愿未满，而不虚福德禅定智慧。修如此法，是名菩萨不住无为。

又具福德故，不住无为；具智慧故，不尽有为；大慈悲故，不住无为；满本愿故，不尽有为；集法药故，不住无为；随授药故，不尽有为；知众生病故，不住无为；灭众生病故，不尽有为。诸正士菩萨，已修此法，不尽有为，不住无为，是名尽无尽解脱法门，汝等当学。

诸佛威仪进止，诸所施为，无非佛事。

在诸禅定，如地狱想；

于生死中，如园观想；

见来求者，为善师想；

舍诸所有，具一切智想；

生死无数劫，意而有勇；闻佛无量德，志而不倦。

如自观身实相，观佛亦然。

尔时，维摩诘问众香菩萨：香积如来，以何说法？彼菩萨曰：我土如来无文字说，但以众香令诸天人得入律行。菩萨各各坐香树下，闻斯妙香，即获一切德藏三昧。得是三昧者，菩萨所有功德皆悉具足。

又舍利弗！住不可思议解脱菩萨，能以神通现作佛身，或现辟支佛身，或现声闻身，或现帝释身，或现梵王身，或现世主身，或现转轮圣王身，又十方世界所有众声，上中下音，皆能变之，令作佛声，演出无常苦空无我之音。及十方诸佛，所说种种之法，皆于其中，普令得闻。舍利弗！我今略说菩萨不可思议解脱之力，若广说者，穷劫不尽。

是时，大迦叶闻说菩萨不可思议解脱法门，叹未曾有。

谓舍利弗：譬如有人，于盲者前，现众色像，非彼所见。一切声闻，闻是不可思议解脱法门，不能解了，为若此也！智者闻是，其谁不发阿耨多罗三藐三菩提心？我等何为永绝其根，于此大乘，已如败种！一切声闻，闻是不可思议解脱法门，皆应号泣，声震三千大千世界。一切菩萨，应大欣庆，顶受此法。若有菩萨信解不可思议解脱法门者，一切魔众无如之何。大迦叶说此语时，三万二千天子，皆发阿耨多罗三藐三菩提心。

圆觉经法要

空实无华，病者妄执，由妄执故，非唯惑此虚空自性，亦复迷彼实华生处，由此妄有轮转生死，故名无明。

一切众生于无生中妄见生灭，是故说名轮转生死。

如来因地修圆觉者，知是空华，即无轮转，亦无身心受彼生死，非作故无，本性无故。

彼知觉者，犹如虚空，知虚空者，即空华相，亦不可说无知觉性，有无俱遣，是则名为净觉随顺。

何以故？虚空性故，常不动故，如来藏中无起灭故，无知见故，如法界性，究竟圆满，遍十方故，是则名为因地法行。

一切菩萨，及末世众生，应当远离一切幻化虚妄境界。

由坚执持远离心故，心如幻者，亦复远离；远离为幻，亦复远离；离远离幻，亦复远离。得无所离，即除诸幻。

譬如钻火，两木相因，火出木尽，灰飞烟灭。以幻修幻，亦复如是，诸幻虽尽，不入断灭。

知幻即离，不作方便；离幻即觉，亦无渐次。

即知此身，毕竟无体，和合为相，实同幻化。

四缘假合，妄有六根，六根四大，中外合成，妄有缘气，于中积聚，似有缘相，假名为心。

此虚妄心，若无六尘，则不能有。四大分解，无尘可得，于中缘尘，各归散灭，毕竟无有缘心可见。

彼之众生幻身灭故，幻心亦灭，幻心灭故，幻尘亦灭，幻尘灭故，幻灭亦灭，幻灭灭故，非幻不灭。

当知身心，皆为幻垢，垢相永灭，十方清净。

圆觉净性，现于身心，随类各应。彼愚痴者，说净圆觉实有如是身心自相，亦复如是。由此不能远于幻化，是故我说身心幻垢。对离幻垢，说名菩萨；垢尽对除，即无对垢及说名者。

觉成就故，当知菩萨不与法缚，不求法脱；不厌生死，不爱涅槃；不敬持戒，不憎毁禁；不重久习，不轻初学。何以故？一切觉故。譬如眼光，晓了前境，其光圆满，得无憎爱。何以故？光体无二，无憎爱故。

此菩萨及末世众生修习此心得成就者，于此无修亦无成就。圆觉普照，寂灭无二。

于中百千万亿阿僧祇不可说恒河沙诸佛世界，犹如空华，乱起乱灭，不即不离，无缚无脱，始知众生本来成佛。生死涅槃，犹如昨梦。

如昨梦故，当知生死及与涅槃，无起无灭，无来无去。其所证者，无得无失，无取无舍；其能证者，无作无止，无任无灭。于此证中，无能无所，毕竟无证，亦无证者，一切法性，平等不坏。

一切世界，始终生灭，前后有无，聚散起止，念念相续，循环往复，种种取舍，皆是轮回。

未出轮回，而辩圆觉，彼圆觉性，即同流转。若免轮回，无有是处。譬如动目，能摇湛水，又如定眼，由回转火，云驶月运，舟行岸移，亦复如是。

诸旋未息，彼物先住，尚不可得，何况轮转生死垢心，曾未清净，观佛圆觉而不旋复？

譬如幻翳，妄见空华，幻翳若除，不可说言此翳已灭，何时更起一切诸翳。何以故？翳华二法，非相待故。

亦如空华，灭于空时，不可说言虚空何时更起空华。何以故？空本无华，非起灭故。生死涅槃，同于起灭，妙觉圆照，离于华翳。

如销金矿，金非销有，既已成金，不重为矿，经无穷时，金性不坏。不应说言本非成就。如来圆觉，亦复如是。

一切如来妙圆觉心本无菩提及与涅槃，亦无成佛及不成佛，无妄轮回及非轮回。

但诸声闻所圆境界，身心语言皆悉断灭，终不能至彼之亲证所现涅槃，何况能以有思惟心，测度如来圆觉境界？

以轮回心，生轮回见，入于如来大寂灭海，终不能至。

是故我说一切菩萨及末世众生，先断无始轮回根本。

有作思惟从有心起，皆是六尘妄想缘气，非实心体，已如空华。用此思惟辩于佛境，犹如空华，复结空果，辗转妄想，无有是处。

虚妄浮心，多诸巧见，不能成就圆觉方便，如是分别，非为正问。

菩萨变化示现世间，非爱为本，但以慈悲，令彼舍爱，假诸贪欲，而入生死。

一切众生皆证圆觉。逢善知识，依彼所作因地法行，尔时修习，便有顿渐。若遇如来无上菩提正修行路，根无大小，皆成佛果。

圆觉自性，非性性有，循诸性起，无取无证，于实相中，实无菩萨及诸众生。

菩萨众生，皆是幻化，幻化灭故，无取证者。

譬如眼根，不自见眼，性自平等，无平等者。众生迷倒，未能除灭一切幻化，于灭未灭妄功用中，便显差别。若得如来寂灭随顺，实无寂灭及寂灭者。

一切众生，从无始来，由妄想我，及爱我者，曾不自知念念生灭，故起憎爱，耽著五欲。若遇善友，教令开悟净圆觉性，发明起灭，即知此生，性自劳虑。若复有人劳虑永断，得法界净，即彼净解，为自障碍，故于圆觉而不自在，此名凡夫随顺觉性。

一切菩萨，见解为碍，虽断解碍，犹住见觉。觉碍为碍，而不自在，此名菩萨未入地者随顺觉性。

有照有觉，俱名障碍。是故菩萨常觉不住，照与照者，同时寂灭。

譬如有人，自断其首，首已断故，无能断者。则以碍心，自灭诸碍，碍已断灭，无灭碍者。

修多罗教，如标月指，若复见月，了知所标，毕竟非月。一切如来种种言说开示菩萨，亦复如是，此名菩萨已入地者随顺觉性。

一切障碍，即究竟觉；得念失念，无非解脱；成法破法，皆名涅槃；智慧愚痴，通为般若；菩萨外道所成就法，同是菩提；无明真如，无异境界；诸戒定慧及淫怒痴，俱是梵行；众生国土，同一法性；地狱天宫，皆为净土；有性无性，齐成佛道。一切烦恼，毕竟解脱。法界海慧，照了诸相，犹如虚空，此名如来随顺觉性。

但诸菩萨及末世众生，居一切时，不起妄念，于诸妄心，亦不息灭，住妄想境，不加了知，于无了知，不辩真实。彼诸众生闻是法门，信解受持，不生惊畏，是则名为随顺觉性。

汝等当知，如是众生已曾供养百千万亿恒河沙诸佛及大菩萨，植众德本，佛说是人，名为成就一切种智。

云何四病？一者作病。若复有人作如是言：我于本心，作种种行，欲求圆觉。彼圆觉性，非作得故，说名为病。

二者任病。若复有人作如是言：我等今者，不断生死，不求涅槃，涅槃生死，无起灭念，任彼一切，随诸法性，欲求圆觉。彼圆觉性，非任有故，说名为病。

三者止病。若复有人作如是言：我今自心，永息诸念，得一切性，寂然平等，欲求圆觉。彼圆觉性，非止合故，说名为病。

四者灭病。若复有人作如是言：我今永断一切烦恼，身心毕竟空无所有，何况根尘虚妄境界，一切永寂，欲求圆觉。彼圆觉性，非寂相故，说名为病。

末世众生欲修行者，应当尽命供养善友，事善知识。彼善知识欲来亲近，应断骄慢；若复远离，应断嗔恨；现逆顺境，犹如虚空；了知身心，毕竟平等；与诸众生，同体无异。如是修行，方入圆觉。

末世众生不得成道，由有无始自他憎爱，一切种子，故未解脱。若复有人观彼怨家，如己父母，心无有二，即除诸病。于诸法中，自他憎爱，亦复如是。

六祖坛经法要

菩提自性，本来清净；但用此心，直了成佛。

无上菩提，须得言下识自本心，见自本性，不生不灭。于一切时中，念念自见，万法无滞，一真一切真，万境自如如。如如之心，即是真实。若如是见，即是无上菩提之自性也。

欲学无上菩提，不得轻于初学。下下人有上上智，上上人有没意智。若轻人，即有无量无边罪。

菩提本无树，明镜亦非台。本来无一物，何处惹尘埃。

不识本心，学法无益。

若识自本心，见自本性，即名丈夫、天人师、佛。

迷时师度，悟了自度；度名虽一，用处不同。

今已得悟，只合自性自度。

汝既为法而来，可屏息诸缘，勿生一念，吾为汝说。明良久。慧能云：不思善，不思恶，正与么时，阿哪个是明上座本来面目？

慧明言下大悟，复问云：上来密语密意外，还更有密意否？慧能云：与汝说者，即非密也。汝若返照，密在汝边。

时有风吹幡动，一僧曰：风动。一僧曰：幡动。议论不已。慧能进曰：不是风动，不是幡动，仁者心动。

印宗延至上席，征诘奥义。见慧能言简理当，不由文字。

宗复问曰：黄梅付嘱，如何指授？慧能曰：指授即无，惟论见性，不论禅定解脱。

世人终日口念般若，不识自性般若，犹如说食不饱。

口但说空，万劫不得见性，终无有益。

迷人口说，智者心行。

又有迷人，空心静坐，百无所思，自称为大。此一辈人，不可与语，为邪见故。

心量广大，遍周法界，用即了了分明，应用便知一切。一切即一，一即一切，去来自由，心体无滞，即是般若。

善知识，迷人口念，当念之时，有妄有非。念念若行，是名真性。悟此法者，是般若法；修此行者，是般若行。不修即凡；一念修行，自身等佛。

善知识，凡夫即佛，烦恼即菩提。前念迷即凡夫，后念悟即佛。前念著境即烦恼，后念离境即菩提。

自用智慧常观照故，不假文字。

不悟，即佛是众生；一念悟时，众生是佛。

故知万法尽在自心，何不从自心中顿见真如本性？

何名无念？若见一切法，心不染著，是为无念。

自悟修行，不在于诤；若诤先后，即同迷人，不断胜负，却增我法，不离四相。

道须通流，何以却滞？心不住法，道即通流；心若住法，名为自缚。若言常坐不动是，只如舍利弗宴坐林中，却被维摩诘诃。善知识，又有人教坐，看心观静，不动不起，从此置功。迷人不会，便执成颠，如此者众。如是相教，故知大错。

无住者，人之本性。于世间善恶好丑，乃至冤之与亲，言语触刺欺争之时，并将为空，不思酬害。念念之中，不思前境。若前念、今念、后念，念念相续不断，名为系缚。

若修不动者，但见一切人时，不见人之是非善恶过患，即是自性不动。善知识，迷人身虽不动，开口便说他人是非长短好恶，与道违背。若著心著净，即障道也。

何名坐禅？此法门中，无障无碍。外于一切善恶境界，心念不起，名为坐；内见自性不动，名为禅。

常念修行，是愿力法。

吾若言有法与人，即为诳汝。但且随方解缚，假名三昧。

吾所说法，不离自性。离体说法，名为相说，自性常迷。须知一切万法，皆从自性起用，是真戒定慧法。听吾偈曰：

心地无非自性戒，心地无痴自性慧，

心地无乱自性定，不增不减自金刚，

身去身来本三昧。

见性之人，立亦得、不立亦得，去来自由，无滞无碍，应用随作，应语随答，普见化身，不离自性，即得自在神通游戏三昧，是名见性。

道由心悟，岂在坐也？

诸佛妙理，非关文字。

汝若欲知心要，但一切善恶都莫思量，自然得入清净心体，湛然常寂，妙用恒沙。

大乘方等经典法要合集

卷三

思益梵天所问经法要第五

梵天言：何谓如来所用五力？

佛言：一者、言说，二者、随宜，三者、方便，四者、法门，五者、大悲。是名如来所用五力，一切声闻、辟支佛所不能及。

世尊，云何名为说？佛言：梵天，如来说过去法，说未来、现在法，说垢净法，说世间、出世间法，说有罪、无罪法，说有漏、无漏法，说有为、无为法，说我、人、众生、寿命者，说得证法，说生死、涅槃法。梵天，当知是言说，如幻人说，无决定故；如梦中说，虚妄见故；如响声说，从空出故；说如影，众缘和合故；说如镜中像，因不入镜故；说如野马，颠倒见故；说如虚空，无生灭故。当知是说，为无所说，诸法相不可说故。梵天，若菩萨能知此诸言说者，虽有一切言说，而于诸法，无所贪著；以无贪著故，得无碍辩才；以是辩才，若恒河沙劫说法，无尽无碍，诸有言说，不坏法性，亦复不著不坏法性。梵天，是名如来言说。

梵天言：世尊，何谓如来随宜？

佛言：如来或垢法说净、净法说垢，菩萨于此应知如来随宜所说。梵天，何谓如来垢法说净？不得垢法性故。何谓净法说垢？贪著净法故。又梵天，我说：布施即是涅槃。凡夫无智，不能善知随宜所说。菩萨应如是思量：布施后得大富。此中无法，可从一念至一念？若不从一念至一念，即是诸法实相。诸法实相，即是涅槃。

持戒是涅槃，不作不起故。忍辱是涅槃，念念灭故。精进是涅槃，无所取故。禅定是涅槃，不贪味故。智慧是涅槃，不得相故。贪欲是实际，法性无欲故。瞋恚是实际，法性无瞋故。愚痴是实际，法性无痴故。生死是涅槃，无退无生故。涅槃是生死，以贪著故。实语是虚妄，生语见故。虚妄是实语，为增上慢人故。

又梵天，如来以随宜故，或自说我是常边者，或自说我是断边者，或自说我是无作者，或自说我是邪见者，或自说我是不信者，或自说我是不知报恩者，或自说我是食吐者，或自说我是不受者。如来无有如是诸事，而有此说。当知是为随宜所说，欲令众生舍增上慢故。

若菩萨善通达如来随宜所说者，若闻佛出，则便信受，示众生善业色身果报故。若闻佛不出，亦信受，诸佛法性身故。若闻佛说法亦信受，为喜乐文字众生故。若闻佛不说法亦信受，诸法位性以不可说故。若闻有涅槃亦信受，灭颠倒所起烦恼故。若闻无涅槃亦信受，诸法无生相无灭相故。若闻有众生亦信受，入世谛门故。若闻无众生亦信受，入第一义故。梵天，菩萨如是善知如来随宜所说，于诸音声，无疑无畏，亦能利益无量众生。

世尊，何谓方便？佛言：如来为众生，说布施得大富，持戒得生天，忍辱得端正，精进得具诸功德，禅定得法喜，智慧得舍诸烦恼，多闻得智慧故，行十善道得人天福乐故，慈悲喜舍得生梵世故，禅定得如实智慧故，智慧得道果故，学地得无学地故，辟支佛地得消诸供养故，佛地得无量智慧故，涅槃灭一切烦恼故。梵天，我如是方便，为众生赞说是法。如来实不得我、人、众生、寿命者，亦不得施，亦不得悭，亦不得戒，亦不得毁戒，亦不得忍辱，亦不得瞋恚，亦不得精进，亦不得懈怠，亦不得禅定，亦不得乱心，亦不得智慧，亦不得智慧果，亦不得菩提，亦不得涅槃，亦不得苦，亦不得乐。梵天，若众生闻是法者，勤行精进。是人为何利故勤行精进？不得是法，若须陀洹果、斯陀含果、阿那含果、阿罗汉果、辟支佛道、阿耨多罗三藐三菩提，乃至无余涅槃，亦复不得。梵天，是名如来方便说也。菩萨于此方便，应勤精进，令诸众生得于法利。

世尊，何谓如来法门？佛言：眼是解脱门，耳、鼻、舌、身、意，是解脱门。所以者何？眼空，无我无我所，性自尔；耳、鼻、舌、身、意空，无我无我所，性自尔。梵天，当知六入，皆入是解脱门，正行则不虚诳故。色、声、香、味、触、法，亦复一切诸法，皆入是门，所谓空门、无相门、无作门、无生门、无灭门、无所从来门、无所从去门、无退门、无起门、性常清净门、离自体门。又梵天，如来于一切文字，示是解脱门。所以者何？诸文字无合无用。梵天，当知如来于一切文字中，说圣谛，说解脱门。如来所说法，无有垢，一切诸法，皆入解脱，令住涅槃。是名如来说法，入于法门。菩萨于此法门，应当修学。

世尊，何谓大悲？佛言：如来以三十二种大悲，救护众生。何等三十二？一切诸法无我，而众生不信不解，如来于此而起大悲。一切诸法无众生，而众生说有众生，如来于此而起大悲。一切法无寿命者，而众生说有寿命者，如来于此而起大悲。一切法无人，而众生说有人，如来于此而起大悲。一切法无所有，而众生住于有见，如来于此而起大悲。一切法无住，而众生有住，如来于此而起大悲。一切法无归处，而众生乐于归处，如来于此而起大悲。一切法非我所，而众生著于我所，如来于此而起大悲。一切法无所属，而众生计有所属，如来于此而起大悲。一切法无取相，而众生有取相，如来于此而起大悲。一切法无生，而众生住于有生，如来于此而起大悲。一切法无退生，而众生住于退生，如来于此而起大悲。一切法无垢，而众生著垢，如来于此而起大悲。一切法离染，而众生有染，如来于此而起大悲。一切法离瞋，而众生有瞋，如来于此而起大悲。一切法离痴，而众生有痴，如来于此而起大悲。一切法无所从来，而众生著有所来，如来于此而起大悲。一切法无所去，而众生著于后生，如来于此而起大悲。一切法无起，而众生计有所起，如来于此而起大悲。一切法无戏论，而众生著于戏论，如来于此而起大悲。一切法空，而众生堕于有见，如来于此而起大悲。一切法无相，而众生著于有相，如来于此而起大悲。一切法无作，而众生著于有作，如来于此而起大悲。

世间常共瞋恚诤竞，如来于此而起大悲。世间邪见颠倒，行于邪道，欲令住于正道，如来于此而起大悲。世间饕餮，无有厌足，互相陵夺，欲令众生住于圣财、信、戒、闻、施、慧等，如来于此而起大悲。众生是产业妻子、恩爱之仆，于此危脆之物，生坚固想，欲令众生悉知无常，如来于此而起大悲。众生身为怨贼，贪著养育，以为亲友，欲为众生作真知识，令毕众苦，究竟涅槃，如来于此而起大悲。众生好行欺诳，邪命自活，欲令众生行于正命，如来于此而起大悲。众生乐著众苦，不净居家，欲令众生出于三界，如来于此而起大悲。一切诸法，从因缘有，而众生于圣解脱，生于懈怠，我当为说精进，令乐解脱，如来于此而起大悲。众生弃舍最上无碍智慧，求于声闻、辟支佛道，我当引导，令发大心，缘于佛法，如来于此而起大悲。

梵天，如来如是于诸众生行此三十二种大悲，是故如来名为行大悲者。若菩萨于众生中，常能修集此大悲心，则为入阿鞞跋致，为大福田威德具足，常能利益一切众生。

大迦叶言：善男子，汝今欲趣何所？网明言：我所趣如如趣。

　　大迦叶言：如无所趣，亦无有转。网明言：如如无趣无转，一切法住如相故，我无趣无转。

　　大迦叶言：若无趣无转，汝云何教化众生？网明言：若人发愿，则是不能教化众生。若人于法有转，是亦不能教化众生。

　　大迦叶言：善男子，汝不转众生生死耶？网明言：我尚不得生死，何况于生死中而转众生？

　　大迦叶言：汝不令众生得涅槃耶？网明言：我尚不见涅槃，何况教化众生，令住涅槃？

　　大迦叶言：善男子，若汝不得生死，不见涅槃，何故今为无量众生行于菩提？此岂不为灭度众生耶？

　　网明言：若菩萨得生死，分别涅槃，因众生行菩提，此则不应说为菩萨。

　　大迦叶言：善男子，汝今于何处行？网明言：我非生死中行，非涅槃中行，亦不以众生相行。大迦叶，如汝所问，汝何处行者，如佛所化人行处，吾于彼行。

　　大迦叶言：佛所化人，无有行处。网明言：当知一切众生所行，亦如是相。

　　大迦叶言：佛所化人无贪无恚无痴，若一切众生所行如是相者，众生贪恚痴，从何所起？

　　网明言：我今问汝，随意答我。大迦叶，汝今宁有贪恚痴不？

答言：无也。网明言：是贪恚痴尽灭耶？答言：不也。网明言：若大迦叶，今无贪恚痴，亦不尽灭者，汝置贪恚痴于何所耶？

　　答言：善男子，凡夫从颠倒起妄想分别，生贪恚痴耳！贤圣法中，善知颠倒实性故，无妄想分别，是以无贪恚痴。

大迦叶，于汝意云何？若法从颠倒起，是法为实、为虚妄耶？答言：是法虚妄，非是实也。网明言：若法非实，可令实耶？答言：不也。网明言：若法非实，仁者欲于是中得贪恚痴耶？答言：不也。网明言：若然，何者是贪恚痴能恼众生者？答言：善男子，若尔者，一切法从本已来离贪恚痴相。网明言：以是故，我说一切法相，如佛所化。

梵天言：善男子，汝不行六波罗蜜然后得受记耶？

　　网明言：如汝所说，菩萨行六波罗蜜而得受记。梵天，若菩萨舍一切烦恼，名为檀波罗蜜。于诸法无所起，名为尸罗波罗蜜。于诸法无所伤，名为羼提波罗蜜。于诸法离相，名为毗梨耶波罗蜜。于诸法无所住，名为禅波罗蜜。于诸法无戏论，名为般若波罗蜜。梵天，菩萨如是行六波罗蜜，于何处行？

　　梵天言：无处行也。所以者何？凡有所行，皆是不行。若行即是不行，若不行即是行。

　　梵天，以是故，当知无所行是菩提。如汝所问，汝得受菩提记者，如如法性得受记，我所受记亦如是。

　　梵天言：善男子，如如法性无受记。

　　网明言：诸菩萨受记相，皆亦如是，如如法性。

　　尔时，思益梵天白佛言：世尊，菩萨以何行，诸佛授阿耨多罗三藐三菩提记？

　　佛言：若菩萨不行生法、不行灭法，不行善、不行不善，不行世间、不行出世间，不行有罪法、不行无罪法，不行有漏法、不行无漏法，不行有为法、不行无为法，不行修道、不行除断，不行生死、不行涅槃，不行见法、不行闻法、不行觉法、不行知法，不行施、不行舍，不行戒、不行覆，不行忍、不行善，不行发、不行精进，不行禅、不行三昧，不行慧，不行行，不行知，不行得。梵天，若菩萨如是行者，诸佛则授阿耨多罗三藐三菩提记。所以者何？诸所有行，皆有所是，无所是是菩提。诸所有行，皆是分别，无分别是菩提。诸所有行，皆是起作，无起作是菩提。诸所有行，皆是戏论，无戏论是菩提。是故当知，若菩萨过诸所行，则得授记。

　　唯然，世尊，受记者有何义？

　　佛言：离诸法二相故，是授记义。不分别生灭，是授记义。离身口意业相，是授记义。梵天，我念过去有劫名善见，我于此劫供养七十二那由他佛，是诸如来不见授记。又过是劫，劫名善化，我于此劫供养二十二亿诸佛，是诸如来亦不见授记。又过是劫，劫名梵叹，我于此劫供养万八千佛，是诸如来亦不见授记。又过是劫，劫名无咎，我于此劫供养三万二千佛，是诸如来亦不见授记。又过是劫，劫名庄严，我于此劫供养四百四十万佛，我皆以一切供养之具而供养之，是诸如来亦不见授记。

梵天，我于往昔，供养诸佛，恭敬、尊重、赞叹，净修梵行，一切布施、一切持戒，及行头陀，离于瞋恚，忍辱慈心，如所说行，勤修精进，一切所闻，皆能受持，独处远离，入诸禅定，随所闻慧，赞诵思问，是诸如来亦不见授记。何以故？依止所行故。以是当知，若诸菩萨出过一切诸行，则得受记。我若以一劫、若减一劫，说是诸佛名号，不可得尽。

梵天，我于是后，见燃灯佛，即得无生法忍。佛时授我记言：汝于来世当得作佛，号释迦牟尼如来应供正遍知。我尔时出过一切诸行，具足六波罗蜜。所以者何？若菩萨能舍诸相，名为檀波罗蜜。能灭诸受持，名为尸罗波罗蜜。不为六尘所伤，名为羼提波罗蜜。离诸所行，名为毗梨耶波罗蜜。不忆念一切法，名为禅波罗蜜。能忍诸法无生性，名为般若波罗蜜。我于燃灯佛所，具足如是六波罗蜜。

世尊，云何名具足六波罗蜜？梵天，若不念施，不依止戒，不分别忍，不取精进，不住禅定，不二于慧，是名具足六波罗蜜。

世尊，云何当知满足萨婆若？

梵天，若不受眼、不受色、不受耳、不受声、不受鼻、不受香、不受舌、不受味、不受身、不受触、不受意、不受法，若不受是内外入，名为满足萨婆若。我得如是满足萨婆若，于眼无所著，于色、耳声、鼻香、舌味、身触、意法无所著，是故如来名为无碍知见萨婆若。

梵天，萨婆若于法无所受。何以故？以无用故。无用即是无所有义，无所有即是空，如虚空义，同虚空相，是萨婆若，是故于法无所受。梵天，譬如一切所作，皆因虚空，而虚空无所依；如是诸智慧，皆从萨婆若出，而萨婆若无所依。

尔时，等行菩萨谓文殊师利：如汝所说，皆为真实。

　　答言：一切言说，皆为真实。又问：虚妄言说，亦真实耶？

　　答言：如是。所以者何？是诸言说，皆为虚妄，无处无方。若法皆虚妄，无处无方，是故一切言说，皆是真实。善男子，提婆达语、如来语，无异无别。所以者何？一切言说，皆是如来言说，不出如故。一切言说有所说事，皆以无所说故得有所说，是以一切言说皆平等，文字同故，文字无念故，文字空故。

　　等行言：如来不说凡夫语言、贤圣语言耶？

　　文殊师利言：然。以文字说凡夫语言，亦以文字说贤圣语言。如是，善男子，诸文字有分别是凡夫语言、是贤圣语言耶？等行言：不也。

文殊师利言：如诸文字无分别，一切贤圣亦无分别，是故贤圣无有言说。所以者何？贤圣不以文字相，不以众生相，不以法相有所说也。譬诸钟鼓，众缘和合，而有音声，是诸钟鼓，亦无分别。如是诸贤圣善知众因缘故，于诸言说，无贪无碍。

　　等行言：如佛所说，汝等集会，当行二事，若说法、若圣默然。

何谓说法？何谓圣默然？

答言：若说法不违佛、不违法、不违僧，是名说法。若知法即是佛，离相即是法，无为即是僧，是名圣默然。又善男子，因四念处有所说，名为说法。于一切法，无所忆念，名圣默然。因四正勤有所说，名为说法。以诸法等不作等，不作不等，名圣默然。因四如意足有所说，名为说法。若不起身心，名圣默然。因五根、五力有所说，名为说法。若不随他语有所信，为不取不舍故，分别诸法，一心安住，无念念中，解一切法，常定性，断一切戏论慧，名圣默然。因七菩提分有所说，名为说法。若常行舍心，无所分别，无增无减，名圣默然。因八圣道分有所说，名为说法。若知说法相，如筏喻，不依法，不依非法，名圣默然。善男子，于是三十七助道法，若能开解演说，名为说法。若身证是法，亦不离身见法，亦不离法见身，于是观中，不见二相、不见不二相，如是现前知见，而亦不见，名圣默然。

又善男子，若不妄想著我，不妄想著彼，不妄想著法有所说，名为说法。若至不可说相，能离一切言说音声，得不动处，入离相心，名圣默然。又善男子，若知一切众生诸根利钝而教诲之，名为说法。常入于定，心不散乱，名圣默然。

　　等行言：如我解文殊师利所说义，一切声闻、辟支佛无有说法，亦无圣默然。所以者何？是人不能了知一切众生诸根利钝，亦复不能常在于定。文殊师利，若有真实问，何等是世间说法者，何等是世间圣默然者，则当为说诸佛是也。所以者何？诸佛善能分别一切众生诸根利钝，亦常在定。

　　佛告文殊师利：如是，如是，如等行所说，唯诸如来，有此二法。

于是等行菩萨白佛言：世尊，何谓菩萨发行大乘？

尔时，不退转天子谓释提桓因：憍尸迦，所言师子吼，师子吼者，为何谓也？

　　答言：若行者说法无所贪著，是名师子吼。若行者贪著所见而有所说，是野干鸣，不名师子吼，起诸邪见故。天子，汝当复说所以为师子吼者。

　　天子言：憍尸迦，有所说法，乃至如来，尚不贪著，何况余法？是名师子吼。又憍尸迦，如说修行名师子吼，决定说法名师子吼，说法无畏名师子吼。又憍尸迦，若行者为不生、不灭、不出故说法，名师子吼，若为无垢无净、无合无散故说法，名师子吼。又憍尸迦，师子吼，名决定说一切法无我无众生，师子吼名决定说诸法空，师子吼名守护法故而有所说，师子吼名作是愿言：我当作佛，灭一切众生苦恼。师子吼名于清净所须物中少欲知足，师子吼名常能不舍阿兰若住处，师子吼名行施唱导，师子吼名不舍持戒，师子吼名等心怨亲，师子吼名常行精进、不舍本愿，师子吼名能除烦恼，师子吼名以慧善知所行。

又问：何谓菩萨牢强精进？答言：若菩萨于诸法不见一相，不见异相，是名菩萨牢强精进大庄严也。于诸法不坏法性故，于诸法无著无断、无增无减，不见垢、不见净，出过法性，是名菩萨第一牢强精进。所谓身无所起，心无所起。

于是世尊赞不退转天子：善哉！善哉！赞已，语思益梵天言：如天子所说，身无所起，心无所起，是为第一牢强精进。梵天，我念宿世一切所行牢强精进、持戒、头陀，于诸师长供养恭敬，在空闲处专精行道、读诵、多闻，愍念众生，给其所须，一切难行苦行、殷勤精进，而过去诸佛不见授阿耨多罗三藐三菩提记。所以者何？我住身口心，起精进相故。梵天，我后得如天子所说牢强精进故，燃灯佛授我记言：汝于来世，当得作佛，号释迦牟尼。是故梵天，若菩萨疾欲授记，应当修习如是牢强精进，谓于诸法，不起精进相。

　　世尊，何等是不起相精进？佛言：三世等空精进，是名不起相精进。

世尊，云何为三世等空精进？佛言：过去心已灭，未来心未至，现在心无住。若法灭不复更起，若未至即无生相，若无住即住实相。又实相亦无有生，若法无生，则无去来今，若无去来今者，则从本已来，性常不生，是名三世等空精进，能令菩萨疾得授记。

梵天，菩萨成就如是法忍者，能了达一切法无所舍，是名檀波罗蜜；了达一切法无漏，是名尸波罗蜜；了达一切法无伤，是名羼提波罗蜜；了达一切法无所起，是名毗梨耶波罗蜜；了达一切法平等，是名禅波罗蜜；了达一切法无分别，是名般若波罗蜜。若菩萨如是了达，则于诸法无增无减、无正无邪。是菩萨虽布施不求果报，虽持戒无所贪著，虽忍辱知内外空，虽精进知无起相，虽禅定无所依止，虽行慧无所取相。梵天，菩萨成就如是法忍，虽示现一切所行，而无所染污。是人得世间平等相，不为利衰、毁誉、称讥、苦乐之所倾动，出过一切世间法故，不自高、不自下，不喜不戚，不动不逸，无二心，离诸缘，得无二法，为堕二见法众生起大悲心，为其受身而教化之。梵天，是名第一牢强精进，所谓得无我空法忍，而于众生起大悲心，为之受身说是牢强精进相。

大乘经典法要合集

佛经偈颂第六

金刚经

若以色见我，以音声求我，是人行邪道，不能见如来。

一切有为法，如梦幻泡影，如露亦如电，应作如是观。

圆觉经

文殊汝当知，一切诸如来，从于本因地，皆以智慧觉，

了达于无明。知彼如空华，即能免流转。又如梦中人，

醒时不可得，觉者如虚空，平等不动转。觉遍十方界，

即得成佛道。众幻灭无处，成道亦无得，本性圆满故。

菩萨于此中，能发菩提心，末世诸众生，修此免邪见。

普贤汝当知，一切诸众生，无始幻无明，皆从诸如来，

圆觉心建立。犹如虚空华，依空而有相。空华若复灭，

虚空本不动。幻从诸觉生，幻灭觉圆满，觉心不动故。

若彼诸菩萨，及末世众生，常应远离幻。诸幻悉皆离，

如木中生火，木尽火还灭。觉则无渐次，方便亦如是。

普眼汝当知，一切诸众生，身心皆如幻。身相属四大，

心性归六尘，四大体各离，谁为和合者？如是渐修行，

一切悉清净，不动遍法界。无作止任灭，亦无能证者。

一切佛世界，犹如虚空华，三世悉平等，毕竟无来去。

初发心菩萨，及末世众生，欲求入佛道，应如是修习。

金刚藏当知，如来寂灭性，未曾有终始。若以轮回心，

思惟即旋复，但至轮回际，不能入佛海。譬如销金矿，

金非销故有，虽复本来金，终以销成就。一成真金体，

不复重为矿。生死与涅槃，凡夫及诸佛，同为空华相。

思惟犹幻化，何况诘虚妄。若能了此心，然后求圆觉。

弥勒汝当知，一切诸众生，不得大解脱，皆由贪欲故，

堕落于生死。若能断憎爱，及与贪嗔痴，不因差别性，

皆得成佛道。二障永销灭，求师得正悟，随顺菩萨愿，

依止大涅槃。十方诸菩萨，皆以大悲愿，示现入生死。

现在修行者，及末世众生，勤断诸爱见，便归大圆觉。

清净慧当知，圆满菩提性，无取亦无证，无菩萨众生。

觉与未觉时，渐次有差别。众生为解碍，菩萨未离觉。

入地永寂灭，不住一切相。大觉悉圆满，名为遍随顺。

末世诸众生，心不生虚妄。佛说如是人，现世即菩萨。

供养恒沙佛，功德已圆满。虽有多方便，皆名随顺智。

威德汝当知，无上大觉心，本际无二相，随顺诸方便，

其数即无量。如来总开示，便有三种类：寂静奢摩他，

如镜照诸像；如幻三摩提，如苗渐增长；禅那唯寂灭，

如彼器中锽，三种妙法门，皆是觉随顺。十方诸如来，

及诸大菩萨，因此得成道。三事圆证故，名究竟涅槃。

辩音汝当知，一切诸菩萨，无碍清净慧，皆依禅定生：

所谓奢摩他，三摩提禅那。三法顿渐修，有二十五种。

十方诸如来，三世修行者，无不因此法，而得成菩提。

唯除顿觉人，并法不随顺。一切诸菩萨，及末世众生，

常当持此轮，随顺勤修习。依佛大悲力，不久证涅槃。

净业汝当知，一切诸众生，皆由执我爱，无始妄流转。

未除四种相，不得成菩提。爱憎生于心，谄曲存诸念。

是故多迷闷，不能入觉城。若能归悟刹，先去贪嗔痴。

法爱不存心，渐次可成就。我身本不有，憎爱何由生。

此人求善友，终不堕邪见。所求别生心，究竟非成就。

普觉汝当知，末世诸众生，欲求善知识，应当求正见。

心远二乘者，法中除四病，谓作止任灭。亲近无骄慢，

远离无嗔恨，见种种境界，心当生希有，还如佛出世。

不犯非律仪，戒根永清净，度一切众生，究竟入圆觉。

无彼我人相，当依正智慧，便得超邪见，证觉般涅槃。

圆觉汝当知，一切诸众生，欲求无上道，先当结三期。

忏悔无始业，经于三七日，然后正思惟。非彼所闻境，

毕竟不可取。奢摩他至静，三摩正忆持，禅那明数门，

是名三净观。若能勤修习，是名佛出世。钝根未成者，

常当勤心忏，无始一切罪。诸障若消灭，佛境便现前。

维摩诘经

目净修广如青莲  心净已度诸禅定

久积净业称无量  导众以寂故稽首

既见大圣以神变  普现十方无量土

其中诸佛演说法  于是一切悉见闻

法王法力超群生  常以法财施一切

能善分别诸法相  于第一义而不动

已于诸法得自在  是故稽首此法王

说法不有亦不无  以因缘故诸法生

无我无造无受者  善恶之业亦不亡

始在佛树力降魔  得甘露灭觉道成

已无心意无受行  而悉摧伏诸外道

三转法轮于大千  其轮本来常清净

天人得道此为证  三宝于是现世间

以斯妙法济群生  一受不退常寂然

度老病死大医王  当礼法海德无边

毁誉不动如须弥  于善不善等以慈

心行平等如虚空  孰闻人宝不敬承

今奉世尊此微盖  于中现我三千界

诸天龙神所居宫  乾闼婆等及夜叉

悉见世间诸所有  十力哀现是化变

众睹希有皆叹佛  今我稽首三界尊

大圣法王众所归  净心观佛靡不欣

各见世尊在其前  斯则神力不共法

佛以一音演说法  众生随类各得解

皆谓世尊同其语  斯则神力不共法

佛以一音演说法  众生各各随所解

普得受行获其利  斯则神力不共法

佛以一音演说法  或有恐畏或欢喜

或生厌离或断疑  斯则神力不共法

稽首十力大精进  稽首已得无所畏

稽首住于不共法  稽首一切大导师

稽首能断众结缚  稽首已到于彼岸

稽首能度诸世间  稽首永离生死道

悉知众生来去相  善于诸法得解脱

不著世间如莲华  常善入于空寂行

达诸法相无挂碍  稽首如空无所依

智度菩萨母  方便以为父  一切众导师  无不由是生

法喜以为妻  慈悲心为女  善心诚实男  毕竟空寂舍

弟子众尘劳  随意之所转  道品善知识  由是成正觉

诸度法等侣  四摄为伎女  歌咏诵法言  以此为音乐

总持之园苑  无漏法林树  觉意净妙华  解脱智慧果

八解之浴池  定水湛然满  布以七净华  浴此无垢人

象马五通驰  大乘以为车  调御以一心  游于八正路

相具以严容  众好饰其姿  惭愧之上服  深心为华鬘

富有七财宝  教授以滋息  如所说修行  回向为大利

四禅为床座  从于净命生  多闻增智慧  以为自觉音

甘露法之食  解脱味为浆  净心以澡浴  戒品为涂香

摧灭烦恼贼  勇健无能踰  降伏四种魔  胜旛建道场

虽知无起灭  示彼故有生  悉现诸国土  如日无不见

供养于十方  无量亿如来  诸佛及己身  无有分别想

虽知诸佛国  及与众生空  而常修净土  教化于群生

诸有众生类  形声及威仪  无畏力菩萨  一时能尽现

觉知众魔事  而示随其行  以善方便智  随意皆能现

或示老病死  成就诸群生  了知如幻化  通达无有碍

或现劫尽烧  天地皆洞然  众人有常想  照令知无常

无数亿众生  俱来请菩萨  一时到其舍  化令向佛道

经书禁咒术  工巧诸技艺  尽现行此事  饶益诸群生

世间众道法  悉于中出家  因以解人惑  而不堕邪见

或作日月天  梵王世界主  或时作地水  或复作风火

劫中有疾疫  现作诸药草  若有服之者  除病消众毒

劫中有饥馑  现身作饮食  先救彼饥渴  却以法语人

劫中有刀兵  为之起慈悲  化彼诸众生  令住无诤地

若有大战阵  立之以等力  菩萨现威势  降伏使和安

一切国土中  诸有地狱处  辄往到于彼  勉济其苦恼

一切国土中  畜生相食啖  皆现生于彼  为之作利益

示受于五欲  亦复现行禅  令魔心愦乱  不能得其便

火中生莲华  是可谓希有  在欲而行禅  希有亦如是

或现作淫女  引诸好色者  先以欲钩牵  后令入佛智

或为邑中主  或作商人导  国师及大臣  以祐利众生

诸有贫穷者  现作无尽藏  因以劝导之  令发菩提心

我心憍慢者  为现大力士  消伏诸贡高  令住无上道

其有恐惧众  居前而慰安  先施以无畏  后令发道心

或现离淫欲  为五通仙人  开导诸群生  令住戒忍慈

见须供事者  现为作僮仆  既悦可其意  乃发以道心

随彼之所须  得入于佛道  以善方便力  皆能给足之

如是道无量  所行无有涯  智慧无边际  度脱无数众

假令一切佛  于无数亿劫  赞叹其功德  犹尚不能尽

谁闻如是法  不发菩提心  除彼不肖人  痴冥无智者

楞严经

妙湛总持不动尊 首楞严王世希有

销我亿劫颠倒想 不历僧祇获法身

愿今得果成宝王 还度如是恒沙众

将此深心奉尘刹 是则名为报佛恩

伏请世尊为证明 五浊恶世誓先入

如一众生未成佛 终不于此取泥洹

大雄大力大慈悲 希更审除微细惑

令我早登无上觉 于十方界坐道场

舜若多性可销亡 烁迦罗心无动转

真性有为空，缘生故如幻；无为无起灭，不实如空华。

言妄显诸真，妄真同二妄；犹非真非真，云何见所见？

中间无实性，是故若交芦。结解同所因，圣凡无二路。

汝观交中性，空有二俱非。迷晦即无明，发明便解脱。

解结因次第，六解一亦亡；根选择圆通，入流成正觉。

陀那微细识，习气成瀑流；真非真恐迷，我常不开演。

自心取自心，非幻成幻法；不取无非幻，非幻尚不生，

幻法云何立？是名妙莲华，金刚王宝觉。如幻三摩提，

弹指超无学。此阿毗达摩，十方薄伽梵，一路涅槃门。

觉海性澄圆，圆澄觉元妙，元明照生所，所立照性亡。

迷妄有虚空，依空立世界，想澄成国土，知觉乃众生。

空生大觉中，如海一沤发，有漏微尘国，皆依空所生，

沤灭空本无，况复诸三有？归元性无二，方便有多门。

圣性无不通，顺逆皆方便，初心入三昧，迟速不同伦。

色想结成尘，精了不能彻，如何不明彻，于是获圆通

音声杂语言，但伊名句味，一非含一切，云何获圆通？

香以合中知，离则元无有，不恒其所觉，云何获圆通？

味性非本然，要以味时有，其觉不恒一，云何获圆通？

触以所触明，无所不明触。合离性非定，云何获圆通？

法称为内尘，凭尘必有所，能所非遍涉，云何获圆通？

见性虽洞然，明前不明后，四维亏一半，云何获圆通？

鼻息出入通，现前无交气，支离匪涉入，云何获圆通？

舌非入无端，因味生觉了，味亡了无有，云何获圆通？

身与所触同，各非圆觉观，涯量不冥会，云何获圆通？

知根杂乱思，湛了终无见，想念不可脱，云何获圆通？

识见杂三和，诘本称非相，自体先无定，云何获圆通？

心闻洞十方，生于大因力，初心不能入，云何获圆通？

鼻想本权机，祇令摄心住，住成心所住，云何获圆通？

说法弄音文，开悟先成者，名句非无漏，云何获圆通？

持犯但束身，非身无所束，元非遍一切，云何获圆通？

神通本宿因，何关法分别？念缘非离物，云何获圆通？

若以地性观，坚碍非通达，有为非圣性，云何获圆通？

若以水性观，想念非真实，如如非觉观，云何获圆通？

若以火性观，厌有非真离，非初心方便，云何获圆通？

若以风性观，动寂非无对，对非无上觉，云何获圆通？

若以空性观，昏钝先非觉，无觉异菩提，云何获圆通？

若以识性观，观识非常住，存心乃虚妄，云何获圆通？

诸行是无常，念性元生灭，因果今殊感，云何获圆通？

我今白世尊：佛出娑婆界，此方真教体，清净在音闻。

欲取三摩提，实以闻中入，离苦得解脱，良哉观世音！

于恒沙劫中，入微尘佛国，得大自在力，无畏施众生。

妙音观世音，梵音海潮音，救世悉安宁，出世获常住。

我今启如来，如观音所说，譬如人静居，十方俱击鼓，

十处一时闻，此则圆真实。目非观障外，口鼻亦复然，

身以合方知，心念纷无绪。隔垣听音响，遐迩俱可闻，

五根所不齐，是则通真实。音声性动静，闻中为有无，

无声号无闻，非实闻无性。声无既无灭，声有亦非生，

生灭二圆离，是则常真实，纵令在梦想，不为不思无，

觉观出思惟，身心不能及，今此娑婆国，声论得宣明。

众生迷本闻，循声故流转，阿难纵强记，不免落邪思，

岂非随所沦，旋流获无妄？阿难汝谛听：我承佛威力，

宣说金刚王，如幻不思议，佛母真三昧。汝闻微尘佛，

一切秘密门，欲漏不先除，蓄闻成过误。将闻持佛佛。

何不自闻闻？闻非自然生，因声有名字，旋闻与声脱，

能脱欲谁名？一根既返源，六根成解脱。见闻如幻翳，

三界若空华，闻复翳根除，尘销觉圆净。净极光通达，

寂照含虚空。却来观世间，犹如梦中事，摩登伽在梦，

谁能留汝形？如世巧幻师，幻作诸男女，虽见诸根动，

要以一机抽，息机归寂然，诸幻成无性。六根亦如是，

元依一精明，分成六和合。一处成休复，六用皆不成，

尘垢应念销，成圆明净妙。余尘尚诸学，明极即如来。

大众及阿难，旋汝倒闻机，反闻闻自性，性成无上道，

圆通实如是。此是微尘佛，一路涅槃门。过去诸如来，

斯门已成就。现在诸菩萨，今各入圆明。未来修学人，

当依如是法。我亦从中证，非唯观世音。诚如佛世尊，

询我诸方便，以救诸末劫。求出世间人，成就涅槃心，

观世音为最。自余诸方便，皆是佛威神。即事舍尘劳，

非是常修学，浅深同说法。顶礼如来藏，无漏不思议。

愿加被未来，于此门无惑，方便易成就。堪以教阿难，

及末劫沉沦，但以此根修，圆通超余者，真实心如是。

法华经

止止不须说，我法妙难思。诸增上慢者，闻必不敬信。

诸法从本来，常自寂灭相。佛子行道已，来世得作佛。

是法住法位，世间相常住，于道场知已，导师方便说。

破有法王，　出现世间，　随众生欲， 种种说法。

如来尊重，　智慧深远， 久默斯要，　不务速说。

十方佛土中，唯有一乘法。无二亦无三，除佛方便说。

但以假名字，引导于众生，说佛智慧故，诸佛出于世。

唯此一事实，余二则非真，终不以小乘，济度于众生。

佛自住大乘，如其所得法，定慧力庄严，以此度众生。

自证无上道，大乘平等法，若以小乘化，乃至于一人，

我则堕悭贪，此事为不可。若人信归佛，如来不欺诳，

亦无贪嫉意，断诸法中恶。故佛于十方，而独无所畏。

华严经

譬如工画师，分布诸彩色，虚妄取异相，大种无差别。

大种中无色，色中无大种，亦不离大种，而有色可得。

心中无彩画，彩画中无心，然不离于心，有彩画可得。

彼心恒不住，无量难思议，示现一切色，各各不相知。

譬如工画师，不能知自心，而由心故画，诸法性如是。

心如工画师，能画诸世间，五蕴悉从生，无法而不造。

如心佛亦尔，如佛众生然，应知佛与心，体性皆无尽。

若人知心行，普造诸世间，是人则见佛，了佛真实性。

心不住于身，身亦不住心，而能作佛事，自在未曾有。

若人欲了知，三世一切佛，应观法界性，一切唯心造。

大乘经典法要合集

佛经偈颂第七

佛说决定毗尼经

 不应分别法非法， 戏论诸心不应住，

　　不思议法而能知， 名一切时受乐人。

　　若有欲知无有法， 作是思惟非真实，

　　随逐邪心凡夫人， 受诸有苦百千亿。

　　若有比丘常念佛， 此则非真非正念，

　　常知佛从分别起， 实不可取亦不生。

　　若有思惟诸空法， 则住邪道凡夫人，

　　虽因名字说空法， 而实无有名字说。

　　闲居寂静思惟法， 世所称叹寂静人，

　　心住觉观是戏论， 是故无思能解法。

　　心心诸法名为思， 若有所思必有著，

　　若能远离是著法， 于诸所思无复思。

　　法同草木无所知， 而因诸缘得生起，

　　无有众生而可得， 能起空无诸缘法。

　　因日光明眼得见， 夜则不见离众缘，

　　若眼自能见色者， 何故无缘而不见？

　　眼常因于诸光明， 得见种种可意色，

　　常知见性众缘生， 是故知眼不能见。

　　若有所闻诸好声， 生已即灭无有闻，

　　推其去处不可得， 因分别故起声想。

　　一切诸法同音声， 施设说有诸数相，

　　未曾能生法非法， 为凡夫故而示现。

　　我为世间叹布施， 而实悭法不可得，

　　佛所说法难思议， 虽不可得而演说。

　　我常叹说持净戒， 破戒之相如执空，

　　诸破戒相如虚空， 清净持戒亦如是。

　　我说忍辱为妙胜， 嗔恚之性实不生，

　　于诸法中无触恼， 而佛开示忍辱者。

　　常说昼夜无疲倦， 觉悟精进为最上，

　　虽复勤行于百劫， 然其所作无增减。

　　禅定解脱为最胜， 如来开示说诸门，

　　而实诸法无散乱， 世尊现说诸禅定。

　　智慧之性能觉了， 能知诸法为慧人，

　　然其自性不有生， 佛能示现为解说。

　　我常叹说清苦法， 欢喜乐行头陀者，

　　推求贪法不可得， 名为最上不贪者。

　　常为众生百千众， 现说地狱怖畏事，

　　未曾有去堕恶道， 死入无间地狱者。

　　无有能作地狱者， 亦无能作鉾槊等，

　　因分别故而见有， 刀剑之害伤己身。

　　杂色庄严花果树， 金色宫殿而晃曜，

　　彼亦未曾有作者， 皆从妄想分别起。

　　虚伪之法诳世间， 著想回旋凡夫人，

　　于取不取无自性， 犹如分别幻化炎。

　　说于诸行最胜者， 能为众生发道心，

　　菩提之道不可得， 当知求者亦非实。

　　其心本性常清净， 无有染著诸苦恼，

　　凡夫分别诸恶心， 自生贪爱诸染著。

　　诸法妙胜常寂静， 而实无有爱恚痴，

　　法性解脱离染爱， 逮到安隐无处所。

　　我知诸法如虚空， 游诸世间不生畏，

　　其意未曾有染著， 是故不住于邪道。

　　我于多劫修诸行， 度脱无边诸众生，

　　而诸众生生不尽， 亦未曾有增减时。

　　譬如世有大幻师， 能化无边百千众，

　　即时皆害诸化人， 而于幻者无增损。

　　一切众生如幻相， 其边未曾而可得，

　　若有能观不思议， 当知彼人不厌生。

　　观世寂静名勇猛， 知法实相亦复然，

　　受五欲利常修行， 不生染著度众生。

　　无有众生及寿命， 世尊怜愍兴慈悲，

　　勤修精进大苦行， 虽无众生作利益。

　　如以空拳诱小儿， 诳惑其心令染著，

　　然后开手示空卷， 小儿即时大啼哭。

　　如是难思佛世尊， 于诸法相净觉意，

　　已解远离空无法， 而能示现于世间。

　　于我法中甚可乐， 舍离俗服能出家，

　　其后当得最胜果， 大慈悲人之所说。

　　已能出家舍俗务， 复闻当得逮诸果，

　　观察诸法真实相， 无有诸果而可得。

　　已于诸法无得果， 转复生于未曾有，

　　快哉大悲人师子， 善入相应诸法相。

　　一切诸法如虚空， 能立名字百千万，

　　此名为根禅解脱， 亦名为力七觉支。

　　诸根无有生灭相， 觉力等法亦复然，

　　非是色性不可取， 以智力现示世间。

　　我说众生有所得， 皆是远离诸性相，

　　若有计我有所得， 不名为得沙门果。

　　若法无生亦无灭， 谁有于中而得者？

　　说众生得即无得， 能觉此法名为得。

　　众生得果名最胜， 我说众生非众生，

　　未曾有得众生者， 是故不应有得果。

　　譬如良田无种子， 彼中不应而生芽，

　　如是众生不可得， 云何当有逮寂静？

　　一切众生性寂静， 未曾有得其根本，

　　若有能观此法者， 我说永寂无有余。

　　过去诸佛百千万， 度诸众生无有尽，

　　而此众生无真实， 究竟寂静更不生。

　　一切诸法皆灭相， 未曾能有得生者，

　　若有能观如是法， 彼人不著于三界。

　　我说诸道无障碍， 能离诸著甚可乐，

　　于百千劫甚难得， 乃从往昔燃灯佛。

　　能起最胜无生忍， 永断障碍无有余，

　　得清净命以为命， 永离一切诸非见。

　　彼无恶趣常安乐， 勇猛能知无碍法，

　　不著诸行得解脱， 于百千经不生畏。

　　能得诸辩亦不难， 无边百千陀罗尼，

解陀罗尼诸义趣， 速能觉知无碍法。

佛说净业障经

诸法同镜像　亦如水中月 凡夫愚惑心　分别痴恚爱

法无作无处　如虚空清净　亦无有觉知　虚诳不牢固

于内求恚爱　未尝有得者 凡夫生染爱　实无有染着

如于眠梦中　染着于诸色 亦如刀割物　而刀无所知

凡夫亦如是　愚惑妄分别 于爱生染着　于恚增诤讼

世间犹如梦　空无不牢固 如焰空中云　痴爱寂无相

诸法如草木　心不在内外 爱非寿命人　自性无所有

凡夫见诸法　计从因缘生 无作不可取　性离常寂静

诸法犹如幻　凡夫生取着 幻性无坚固　贪瞋痴亦然

诸法常无相　寂静无根本 无边不可取　欲性亦如是

众生如镜像　计着于我所 离如妄分别　无坚固可取

诸法如影响　欲恚无处所 如幻梦水月　实无染恚者

境界不真实　空无不可取 分别法无主　根本常寂静

譬如幻化人　无有贪恚痴 幻梦等诸法　其边不可得

如月现于水　而不在水中 凡夫染痴恚　痴爱恚无性

贪瞋恚愚痴　诸缘常空无 无众生寿命　虚无常寂静

无眼亦无耳　鼻舌亦复然 凡夫痴无智　虚妄生牢固

如虚空无边　无尽无去来 诸法亦如是　如手摸虚空

种种分别法　实无分别者 凡愚计诸阴　而实无有生

我观一切法　性相无所有 无生亦无灭　未曾有聚散

诸法性解脱　寂静无处所 无能悕取者　解此名为智

佛说法句经

佛子善谛听，我今如实说，一切诸法性，本来无所动。

诸佛依贪瞋，如座于道场，尘劳诸佛种，本来无所动。

五盖及五欲，为如来种性，常以是庄严，本来无所动。

淫欲及邪见，并余结使等，究竟解脱相，本来无所动。

诸佛从本来，常处于三毒，长养于白法，如成于世尊。

诸法从本来，无是亦无非，是非性寂灭，本来无所动。

一切诸众生，实无有生灭，生灭即涅槃，本来无所动。

一切诸法相，从缘无起作，起作性如如，本来无所动。

一切诸文字，无实无所依，俱同一寂灭，本来无所动。

诸种布施福，于中三事空，究竟不可得，施福如野马。

若说诸持戒，无善无威仪，戒性如虚空，持者为迷到。

若见瞋恚者，以忍为羁鞅，知瞋等阳炎，忍亦无所忍。

说诸精进业，为增上慢说，无增上慢者，无善无精进。

若起精进心，是妄非精进，若能心不妄，精进无有虚。

若学诸三昧，是动非坐禅，心随境界流，云何名为定。

参罗及万像，一法之所印，云何一法中，如生种种见。

一亦不为一，为欲破诸数，浅智之所闻，见一以为一。

若有闻此法，常修寂灭行，知行亦寂灭，是则菩提道。

若欲证此法，亲近善知识，善学诸方便，度脱于群生。

我今说此法，为摄有众生，若无我见者，究竟无所说。

此是金刚句，决了诸邪见，一切外道辈，尽力无能坏。

若有诸众生，得闻如是经，虽在三涂中，究竟清凉乐。

若闻此经名，及解一句义，必生诸佛国，何况读诵者。

若有此经处，我恒在其中，为护如是人，令得无上道。

诸法无行经

若人欲成佛 勿坏于贪欲 诸法即贪欲 知是则成佛

贪欲及恚痴 无有能得者 是法皆如空 知是则成佛

见非见一相 着不着亦然 此无佛无法 知是名大智

如人于梦中 得道度众生 无道无众生 佛法性亦然

道场无所得 若得则不有 明无明一相 知是为世尊

众生即菩提 菩提即众生 菩提众生一 知是为世尊

譬如巧幻师 幻作种种事 所见无有实 无智数若干

贪嗔痴如幻 幻不异三毒 凡夫自分别 我贪我嗔恚

如是愚痴人 则堕三恶道 实相无贪恚 痴亦不可得

分别如幻法 自性烦恼热 实相无烦恼 无众生无佛

分别无生法 凡夫愿作佛 不见诸佛法 亦不见众生

知是法相者 疾成众生尊 若人求菩提 则无有菩提

是人远菩提 譬如天与地 知诸法如幻 速成人中上

若人分别戒 是则无有戒 若有见戒者 是则为失戒

戒非戒一相 知是为导师 如梦受五欲 娱乐自快乐

分别见女色 此中实无女 戒毁戒如梦 凡夫分别二

实无戒毁戒 知是为导师 凡夫著名字 不知语言性

名字非名字 知是得无生 自谓是菩萨 读诵为人说

己身无所行 但依恃种性 但读经求道 常见他人过

着威仪文颂 见人敬自贵 恃种性文颂 不知法实相

如是之人等 终不能得佛 为说诸法空 恶心好诤讼

是人无佛法 亦无有菩提 知嗔忍同相 达是终不嗔

不了众生性 是则生嗔恚 自言菩萨者 复作如是说

我慈悲一切 成佛度众生 他恼生嗔恚 怀忿不与语

常求他人过 乐于斗诤讼 亦称叹忍辱 及说诸法空

我心多憍慢 常观他人过 贪着于美味 昼夜念五欲

是人入城邑 自说度人者 悲念于众生 常为求饶益

口虽如是说 而心好恼他 我未曾见闻 慈悲而行恼

互共相嗔恼 愿生阿弥陀 若人如恒沙 恶口加刀杖

如是皆能忍 则生清净土 佛土非佛土 知如虚空相

不分别国土 及国土功德 如是之人等 能生诸佛国

自言忍众恶 见菩萨如佛 我未曾见闻 佛相而嗔者

各自美毁他 乐檀越知识 言我所教化 护使令如法

汝应我所度 莫亲近余人 彼人行不纯 常处于愦闹

是人于佛道 不能勤修行 真求佛道者 昼夜各三时

顶礼诸菩萨 应生恭敬心 随其所行道 不说其过失

若见着五欲 不说其过恶 应当念彼人 久后亦得道

次第行业道 不可顿成佛 或非久发心 是以行此事

勿分别贪欲 贪欲性是道 烦恼先自无 未来亦无有

能如是信解 便得无生忍 观好恶音声 知非音声性

当入无文字 实相之法门 若能信是法 则无淫怒痴

观贪欲愚痴 即是无量相 是二无文字 以文字故说

诸有文字处 是皆无有实 一切诸音声 观是一音性

佛说及邪说 是皆无分别 法虽以言说 实无法无说

能入一相门 则得无上忍 是忍是非忍 勿作是分别

于欲嗔恚心 勿计其中利 知是二无生 当为世中尊

东西南北方 如恒河沙土 皆碎为微尘 一尘为一国

满中诸珍宝 于无央数劫 供养诸如来 其所得功德

若人闻是经 过彼百千倍 若有出家人 一心求佛道

我嘱累是人 此秘密要法 若有诵是经 及以解其义

无量总持辩 自然皆当得 利根无尽慧 乐说之辩才

无量亿诸佛 皆亦与是人 诸经妙法宝 自然皆能说

贪欲是涅槃 恚痴亦如是 如此三事中 有无量佛道

若有人分别 贪欲嗔恚痴 是人去佛远 譬如天与地

菩提与贪欲 是一而非二 皆入一法门 平等无有异

凡夫闻怖畏 去佛道甚远 贪欲不生灭 不能令心恼

若人有我心 及有得见者 是人为贪欲 将入于地狱

贪欲之实性 即是佛法性 佛法之实性 亦是贪欲性

是二法一相 所谓是无相 若能如是知 则为世间导

若有人分别 是持戒毁戒 以持戒狂故 轻蔑于他人

是人无菩提 亦无有佛法 但自安住立 有所得见中

若住空闲处 自贵而贱人 尚不得生天 何况于菩提

皆由着空闲 住于邪见故 邪见与菩提 皆等无有异

但以名字数 语言故别异 若人通达此 则为近菩提

分别烦恼垢 即是着净见 无菩提佛法 住有得见中

若贪着佛法 是则远佛法 贪无碍法故 则还受苦恼

若人无分别 贪欲嗔恚痴 入三毒性故 则为见菩提

是人近佛道 疾得无生忍 若见有为法 与无为法异

是人终不得 脱于有为法 若知二性同 必为人中尊

佛不见菩提 亦不见佛法 不着诸法故 降魔成佛道

若欲度众生 勿分别其性 一切诸众生 皆同于涅槃

若能如是见 是则得成佛 其心不闲寂 而现闲静相

是于天人中 则为是大贼 是人无菩提 亦无有佛法

若作如是愿 我当得作佛 如是之凡夫 无明力所牵

佛法湛清净 其喻如虚空 此中无可取 亦无有可舍

佛不得佛道 亦不度众生 凡夫强分别 作佛度众生

是人于佛法 则为甚大远 若见众生苦 则是受苦者

众生无众生 而说有众生 住众生相中 则无有菩提

若人见众生 是毕竟解脱 无有淫恚痴 知是为世将

若人见众生 不见非众生 不得佛法实 佛同众生性

若能如是知 则为世间将 若人欲成佛 莫坏贪欲性

贪欲性即是 诸佛之功德 若人欲发心 随顺菩提道

莫自有分别 心异于菩提 发心即菩提 知是为世将

若说外道恶 称佛世中尊 是二说非异 知是为世将

若人求菩提 是人无菩提 若见菩提相 是则远菩提

菩提非菩提 佛以及非佛 若知是一相 是为世间导

若人作是念 我当度众生 即着众生相 是人无菩提

亦无有佛法 住于有见中 贪欲无内外 亦不在诸方

分别是空法 凡夫为所烧 如幻如焰响 如梦石女儿

诸烦恼如是 决定不可得 不知是空故 凡夫为狂惑

若求烦恼性 烦恼即是道 若有人分别 是道是非道

是人终不得 无分别菩提 凡夫畏佛法 去佛法甚远

若不疑空法 是人得菩提 一切有为法 即是无为法

是数不可得 无数故无为 若以菩提心 自高无所畏

自念当作佛 是人无菩提 亦无有佛法 离菩提宝印

若有但诵经 忆想作分别 不深思义趣 但为贪名利

自念当作佛 必成无有疑 唯贪于名利 读经住闲静

分别少欲行 还为贪心牵 若欲舍远贪 不得远于贪

若达贪实法 是人能离贪 不得法实际 虽长夜持戒

得诸无碍禅 不入佛法味 知法无有性 不坏一切法

不言戒非戒 得脱有见中 以无持戒性 知于持戒法

如是知戒相 终不毁于戒 诸佛之法王 法藏叵思议

无量方便力 引导诸众生 以一相法门 令入寂灭道

凡夫闻佛说 无我无有法 一相自性空 不信堕深坑

虽白衣受欲 闻是法不畏 胜于头陀者 住在有见中

现在十方佛 利益诸世间 知法如虚空 皆以得菩提

若有无智者 乐于分别法 闻是实法者 则生疑怖畏

是人无量劫 备受诸苦分

大般涅槃经

诸行无常，是生灭法；生灭灭矣，寂灭为乐。

怜愍世间大医王　身及智慧俱寂静

无我法中有真我　是故敬礼无上尊

发心毕竟二不别　如是二心先心难

自未得度先度他　是故我礼初发心

初发已为人天师　胜出声闻及缘觉

如是发心过三界　是故得名最无上

世救要求然后得　如来无请而为师

佛随世间如犊子　是故得名大悲牛

如来功德满十方　凡下无智不能赞

我今赞叹慈悲心　为报身口二种业

世间常乐自利益　如来终不为是事

能断众生世果报　是故我礼自他利

世间逐亲作益厚　如来利益无怨亲

佛无是相如世人　是故其心等无二

世间说异作业异　如来如说业无差

凡所修行断诸行　是故得名为如来

先已了知烦恼过　示现处之为众生

久于世间得解脱　乐处生死慈悲故

虽现天身及人身　慈悲随逐如犊子

如来即是众生母　慈心即是小犊子

自受众苦念众生　悲念时心不悔没

怜愍心盛不觉苦　故我稽首拔苦者

如来虽作无量福　身口意业恒清净

常为众生不为己　是故我礼清净业

如来受苦不觉苦　见众受苦如己苦

虽为众生处地狱　不生苦想及悔心

一切众生受异苦　悉是如来一人苦

觉已其心转坚固　故能勤修无上道

佛具一味大慈心　悲念众生如子想

众生不知佛能救　故谤如来及法僧

世间虽具众烦恼　亦有无量诸过恶

如是众结及罪过　佛初发心已能坏

唯有诸佛能赞佛　除佛无能赞叹者

我今唯以一法赞　所谓慈心游世间

如来慈是大法聚　是慈亦能度众生

即是无上真解脱　解脱即是大涅槃

楞伽经

世间离生灭，譬如虚空华，智不得有无，而兴大悲心。

一切法如幻，远离于心识，智不得有无，而兴大悲心。

世间恒如梦，远离于断常，智不得有无，而兴大悲心。

知人法无我，烦恼及尔焰，常清净无相，而兴大悲心。

佛不住涅槃，涅槃不住佛，远离觉不觉，若有若非有。

法身如幻梦，云何可称赞？知无性无生，乃名称赞佛。

佛无根境相，不见名见佛，云何于牟尼，而能有赞毁？

若见于牟尼，寂静远离生，是人今后世，离著无所见。

譬如巨海浪，斯由猛风起，洪波鼓溟壑，无有断绝时。

藏识海常住，境界风所动，种种诸识浪，腾跃而转生。

青赤等诸色，盐贝乳石蜜，华果日月光，非异非不异。

意等七种识，应知亦如是，如海共波浪，心俱和合生。

譬如海水动，种种波浪转，藏识亦如是，种种诸识生。

心意及意识，为诸相故说，八识无别相，无能相所相。

譬如海波浪，是则无差别，诸识心如是，异亦不可得。

心能积集业，意能广积集，了别故名识，对现境说五。

言说则变异，真实离文字，我所住实法，为诸修行说。

真实自证处，能所分别离，此为佛子说，愚夫别开演，

种种皆如幻，所见不可得。如是种种说，随事而变异，

所说非所应，于彼为非说。譬如众病人，良医随授药，

如来为众生，随心应量说。世间依怙者，证智所行处，

外道非境界，声闻亦复然。

预流一来果，不还阿罗汉，是等诸圣人，其心悉迷惑。

我所立三乘，一乘及非乘，为愚夫少智，乐寂诸圣说。

第一义法门，远离于二取，住于无境界，何建立三乘？

诸禅及无量，无色三摩提，乃至灭受想，唯心不可得。

身资财所住，皆唯心影像，凡愚不能了，起建立诽谤。

所起但是心，离心不可得。

佛子能观见，世间唯是心，示现种种身，所作无障碍，

神通力自在，一切皆成就。

诸法无自性，亦复无言说，不见空空义，愚夫故流转。

一切法无性，离语言分别，诸有如梦化，非生死涅槃。

如王及长者，为令诸子喜，先示相似物，后赐真实者。

我今亦复然，先说相似法，后乃为其演，自证实际法。

诸识蕴有五，犹如水树影，所见如幻梦，不应妄分别。

三有如阳焰，幻梦及毛轮，若能如是观，究竟得解脱。

譬如热时焰，动转迷乱心，渴兽取为水，而实无水事。

如是识种子，动转见境界，如翳者所见，愚夫生执著。

诸禅与无量，无色四摩提，及以想受灭，唯心不可得。

预流一来果，不还阿罗汉，如是诸圣人，悉依心妄有。

禅者禅所缘，断惑见真谛，此皆是妄想，了知即解脱。

天乘及梵乘，声闻缘觉乘，诸佛如来乘，诸乘我所说。

乃至有心起，诸乘未究竟，彼心转灭已，无乘及乘者。

无有乘建立，我说为一乘，为摄愚夫故，说诸乘差别。

解脱有三种，谓离诸烦恼，及以法无我，平等智解脱。

譬如海中木，常随波浪转，声闻心亦然，相风所漂激。

虽灭起烦恼，犹被习气缚，三昧酒所醉，住于无漏界。

彼非究竟趣，亦复不退转，以得三昧身，乃至劫不觉。

譬如昏醉人，酒消然后悟，声闻亦如是，觉后当成佛。

贪爱名为母，无明则是父，识了于境界，此则名为佛，

随眠阿罗汉，蕴聚和合僧，断彼无余间，是名无间业。

某夜成正觉，某夜般涅槃，于此二中间，我都无所说。

自证本住法，故作是密语，我及诸如来，无有少差别。

离一切诸见，及能所分别，无得亦无生，我说是心量。

非有亦非无，有无二俱离，如是心亦离，我说是心量。

真如空实际，涅槃及法界，种种意成身，我说是心量。

妄想习气缚，种种从心生，众生见为外，我说是心量。

外所见非有，而心种种现，身资及所住，我说是心量。

我说二种法，言教及如实，教法示凡夫，实为修行者。

外道涅槃见，各各异分别，彼唯是妄想，无解脱方便。

远离诸方便，不至无缚处，妄生解脱想，而实无解脱。

外道所成立，众智各异取，彼悉无解脱，愚痴妄分别。

一切痴外道，妄见作所作，悉著有无论，是故无解脱。

凡愚乐分别，不生真实慧，言说三界本，真实灭苦因。

譬如镜中像，虽现而非实，习气心镜中，凡愚见有二。

不了唯心现，故起二分别，若知但是心，分别则不生。

心即是种种，远离想所相，如愚所分别，虽见而无见。

三有唯分别，外境悉无有，妄想种种现，凡愚不能觉。

经经说分别，但是异名字，若离于语言，其义不可得。

乃至有所立，一切皆错乱，若见唯自心，是则无违诤。

甚深如来藏，而与七识俱，执著二种生，了知则远离。

无始习所熏，如像现于心，若能如实观，境相悉无有。

如愚见指月，观指不观月，计著文字者，不见我真实。

心如工伎儿，意如和伎者，五识为伴侣，妄想观伎众。